Document ID: 32012R1011

Reference:
1.11.2012
EL
Επίσημη Εφημερίδα της Ευρωπαϊκής Ένωσης
L 305/6
ΚΑΝΟΝΙΣΜΌΣ (ΕΕ) αριθ. 1011/2012 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
της 17ης Οκτωβρίου 2012
σχετικά με τα στατιστικά στοιχεία για τις διακρατήσεις τίτλων
(ΕΚΤ/2012/24)
ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5,
Έχοντας υπόψη τον κανονισμό (ΕΚ) αριθ. 2223/96 του Συμβουλίου της 25ης Ιουνίου 1996 περί του ευρωπαϊκού συστήματος εθνικών και περιφερειακών λογαριασμών της Κοινότητας (εφεξής «ΕΣΟΛ 1995») (1), και ιδίως το παράρτημα A,
Έχοντας υπόψη τον κανονισμό (ΕΚ) αριθ. 2533/98 του Συμβουλίου της 23ης Νοεμβρίου 1998 σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (2), και ιδίως τα άρθρα 5 παράγραφος 1 και 6 παράγραφος 4,
Έχοντας υπόψη τον κανονισμό (ΕΚ) αριθ. 958/2007 της Ευρωπαϊκής Κεντρικής Τράπεζας της 27ης Ιουλίου 2007 σχετικά με τα στατιστικά στοιχεία του ενεργητικού και του παθητικού των επενδυτικών οργανισμών (ΕΚΤ/2007/8) (3),
Έχοντας υπόψη τον κανονισμό (ΕΚ) αριθ. 24/2009 της Ευρωπαϊκής Κεντρικής Τράπεζας της 19ης Δεκεμβρίου 2008 σχετικά με στατιστικά στοιχεία του ενεργητικού και του παθητικού των χρηματοδοτικών εταιρειών ειδικού σκοπού οι οποίες μετέχουν σε συναλλαγές τιτλοποίησης (ΕΚΤ/2008/30) (4),
Έχοντας υπόψη τον κανονισμό (ΕΚ) αριθ. 25/2009 της Ευρωπαϊκής Κεντρικής Τράπεζας της 19ης Δεκεμβρίου 2008 σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2008/32) (5),
Έχοντας υπόψη την οδηγία 2004/39/ΕΚ του Ευρωπαϊκού Κοινοβουλίου και του Συμβουλίου της 21ης Απριλίου 2004 για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (6),
Έχοντας υπόψη την οδηγία 2006/48/ΕΚ του Ευρωπαϊκού Κοινοβουλίου και του Συμβουλίου της 14ης Ιουνίου 2006 σχετικά με την ανάληψη και την άσκηση δραστηριότητας πιστωτικών ιδρυμάτων (7),
Εκτιμώντας τα ακόλουθα:
(1)
Για την εκπλήρωση των καθηκόντων του Ευρωπαϊκού Συστήματος Κεντρικών Τραπεζών (ΕΣΚΤ) και την παρακολούθηση των χρηματοπιστωτικών αγορών και δραστηριοτήτων εντός της ζώνης του ευρώ, η Ευρωπαϊκή Κεντρική Τράπεζα (ΕΚΤ), επικουρούμενη από τις εθνικές κεντρικές τράπεζες (ΕθνΚΤ), θα πρέπει να συλλέγει υψηλής ποιότητας στατιστικές πληροφορίες ανά τίτλο όσον αφορά τίτλους που διακρατούνται από θεσμικούς τομείς της ζώνης του ευρώ και τίτλους που έχουν εκδοθεί από κατοίκους της ζώνης του ευρώ, αλλά διακρατούνται από θεσμικούς τομείς εκτός ζώνης ευρώ.
(2)
Προκειμένου να συμβάλλει στην ομαλή άσκηση των πολιτικών που ακολουθούν οι αρμόδιες αρχές σχετικά με την προληπτική εποπτεία των πιστωτικών ιδρυμάτων, τη σταθερότητα του χρηματοπιστωτικού συστήματος και την ανάλυση του μηχανισμού μετάδοσης της νομισματικής πολιτικής, η ΕΚΤ θα πρέπει να συλλέγει από τους τραπεζικούς ομίλους πληροφορίες ανά τίτλο για τις διακρατήσεις τίτλων τους.
(3)
Σκοπός της συλλογής των στοιχείων είναι η παροχή εμπεριστατωμένης στατιστικής πληροφόρησης στην ΕΚΤ για την έκθεση των οικονομικών τομέων και των επιμέρους τραπεζικών ομίλων στα κράτη μέλη της ζώνης του ευρώ σε συγκεκριμένα είδη τίτλων, για τους δεσμούς μεταξύ των οικονομικών τομέων των κατόχων και των εκδοτών των τίτλων, καθώς και για την αγορά που αφορά τίτλους που εκδίδονται από κατοίκους της ζώνης του ευρώ. Η σημασία διαθέσιμων ακριβών πληροφοριών σχετικά με την έκθεση των οικονομικών τομέων και των τραπεζικών ομίλων σε συγκεκριμένα είδη τίτλων σε πολύ αναλυτικό επίπεδο κατέστη προφανής στη διάρκεια της χρηματοπιστωτικής κρίσης, καθώς από τα συγκεντρωτικά στοιχεία δεν μπορούσε να γίνει σωστή διάγνωση των κινδύνων για τη χρηματοπιστωτική σταθερότητα που οφείλονταν στους μηχανισμούς μετάδοσης σε επίπεδο μεμονωμένων χρηματοπιστωτικών ιδρυμάτων και προκαλούνταν από συγκεκριμένα είδη τίτλων. Η έγκαιρη πληροφόρηση για τις διακρατήσεις τίτλων σε επίπεδο κάθε τίτλου ξεχωριστά θα δώσει επίσης τη δυνατότητα στην ΕΚΤ να παρακολουθεί τη μετάδοση των κινδύνων από τις χρηματοπιστωτικές αγορές στην πραγματική οικονομία.
(4)
Εξάλλου, η ως άνω στατιστική πληροφόρηση θα βοηθήσει την ΕΚΤ στην ανάλυση των εξελίξεων στις χρηματοπιστωτικές αγορές και στην παρακολούθηση των μεταβολών στα χαρτοφυλάκια τίτλων των οικονομικών τομέων και των δεσμών μεταξύ ενδιάμεσων χρηματοπιστωτικών οργανισμών και επενδυτών που δεν αποτελούν χρηματοπιστωτικούς οργανισμούς.
(5)
Δεδομένης της διασύνδεσης ανάμεσα στη νομισματική πολιτική και τη σταθερότητα του χρηματοπιστωτικού συστήματος, η συλλογή στατιστικών πληροφοριών ανά τίτλο όσον αφορά τις θέσεις διακράτησης τίτλων και τις χρηματοπιστωτικές συναλλαγές, αλλά και για τον υπολογισμό των συναλλαγών από τις θέσεις, πρέπει να ικανοποιεί και τις τακτικές και έκτακτες ανάγκες ανάλυσης προκειμένου να υποστηρίζεται η ΕΚΤ κατά τη διεξαγωγή νομισματικών και χρηματοπιστωτικών αναλύσεων, και για τη συμβολή του ΕΣΚΤ στη σταθερότητα του χρηματοπιστωτικού συστήματος. Η εν λόγω στατιστική πληροφόρηση θα επιτρέψει να συνδυάζονται οι πληροφορίες για τους τίτλους που διακρατούνται από θεσμικούς τομείς με τις πληροφορίες για μεμονωμένους εκδότες σε ολόκληρο τον κόσμο, παρέχοντας έτσι ένα σημαντικό μέσο για την παρακολούθηση της έντασης και της εξέλιξης των χρηματοπιστωτικών ανισορροπιών.
(6)
Είναι επίσης απαραίτητο η ΕΚΤ να είναι σε θέση να παρέχει στήριξη στο Ευρωπαϊκό Συμβούλιο Συστημικού Κινδύνου σε επίπεδο αναλύσεων και στατιστικής σύμφωνα με τον κανονισμό (ΕΕ) αριθ. 1096/2010 του Συμβουλίου της 17ης Νοεμβρίου 2010 για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου (8).
(7)
Για το λόγο αυτόν το διοικητικό συμβούλιο της ΕΚΤ θα πρέπει να εντοπίσει τραπεζικούς ομίλους οι οποίοι θα παρέχουν στοιχεία για τους σκοπούς του παρόντος κανονισμού λαμβάνοντας υπόψη το μέγεθος της ενοποιημένης λογιστικής κατάστασης κάθε ομίλου σε σύγκριση με την ενοποιημένη λογιστική κατάσταση ενεργητικού όλων των τραπεζικών ομίλων της Ευρωπαϊκής Ένωσης, τη σπουδαιότητα των δραστηριοτήτων του ομίλου σε συγκεκριμένο κλάδο των τραπεζικών εργασιών και τη σημασία του ομίλου για τη σταθερότητα και τη λειτουργία του χρηματοπιστωτικού συστήματος στη ζώνη του ευρώ ή/και σε μεμονωμένα κράτη μέλη.
(8)
Θα πρέπει να έχουν εφαρμογή τα πρότυπα για την προστασία και τη χρήση εμπιστευτικών στατιστικών πληροφοριών που καθορίζονται στο άρθρο 8 του κανονισμού (ΕΚ) αριθ. 2533/98 του Συμβουλίου.
(9)
Οι υποχρεώσεις παροχής στοιχείων βάσει του παρόντος κανονισμού, συμπεριλαμβανομένων παρεκκλίσεων από αυτόν, δεν θίγουν τις υποχρεώσεις παροχής στοιχείων που επιβάλλουν άλλες νομικές πράξεις και μέσα της ΕΚΤ, τα οποία μπορεί, τουλάχιστον εν μέρει, να καλύπτουν και την ανά τίτλο παροχή στατιστικών πληροφοριών σχετικά με τη διακράτηση τίτλων.
(10)
Είναι απαραίτητη η θέσπιση διαδικασίας για την αποτελεσματική διεξαγωγή τεχνικών τροποποιήσεων στα παραρτήματα του παρόντος κανονισμού, υπό την προϋπόθεση ότι δεν μεταβάλλεται το υποκείμενο εννοιολογικό πλαίσιο ούτε επηρεάζεται ο σχετικός φόρτος εργασίας των μονάδων παροχής στοιχείων στα κράτη μέλη. Η εν λόγω διαδικασία θα πρέπει να δίνει τη δυνατότητα να λαμβάνονται υπόψη οι απόψεις της επιτροπής στατιστικής του ΕΣΚΤ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ορισμοί
Για τους σκοπούς του παρόντος κανονισμού νοούνται ως:
1.   συλλογή στοιχείων «ανά τίτλο»: η συλλογή στοιχείων με ανάλυση σε μεμονωμένους τίτλους·
2.   «θέση»: τα αποθέματα τίτλων, τα είδη των οποίων παρατίθενται στην παράγραφο 15, των οποίων κύριος ή θεματοφύλακας είναι πραγματική μονάδα παροχής στοιχείων στο τέλος της περιόδου αναφοράς, όπως καθορίζεται περαιτέρω στο μέρος 4 του παραρτήματος ΙΙ·
3.   «μητρικό πιστωτικό ίδρυμα», «μητρική χρηματοδοτική εταιρεία συμμετοχών», «θυγατρική» και «υποκατάστημα»: οι όροι αυτοί έχουν την ίδια έννοια με αυτή που τους αποδίδεται στο άρθρο 4 της οδηγίας 2006/48/ΕΚ·
4.   «τραπεζικός όμιλος»: α) μητρικό πιστωτικό ίδρυμα και όλες οι χρηματοπιστωτικές θυγατρικές και τα υποκαταστήματά του, εκτός από ασφαλιστικές επιχειρήσεις που έχουν λάβει διοικητική άδεια σύμφωνα με το άρθρο 6 της οδηγίας 73/239/ΕΟΚ (9) ή το άρθρο 4 της οδηγίας 2002/83/ΕΚ (10)· ή β) μητρική χρηματοδοτική εταιρεία συμμετοχών και όλες οι χρηματοπιστωτικές θυγατρικές και τα υποκαταστήματά της, εκτός από ασφαλιστικές επιχειρήσεις που έχουν λάβει διοικητική άδεια σύμφωνα με το άρθρο 6 της οδηγίας 73/239/ΕΟΚ ή το άρθρο 4 της οδηγίας 2002/83/ΕΚ, υπό την προϋπόθεση ότι και στις δύο περιπτώσεις η μητρική είναι επικεφαλής του τραπεζικού ομίλου. Μια οντότητα χωρίς θυγατρική αποτελεί από μόνη της όμιλο, υπό την προϋπόθεση ότι δεν είναι η ίδια θυγατρική·
5.   «κάτοικος»: ο όρος αυτός έχει την ίδια έννοια με αυτή που του αποδίδεται στο άρθρο 1 παράγραφος 4 του κανονισμού (ΕΚ) αριθ. 2533/98·
6.   «νομισματικό χρηματοπιστωτικό ίδρυμα» (ΝΧΙ), «πιστωτικό ίδρυμα» (ΠΙ) και «αμοιβαίο κεφάλαιο της χρηματαγοράς» (ΑΚΧΑ): οι όροι αυτοί έχουν την ίδια έννοια με αυτή που τους αποδίδεται στο άρθρο 1 του κανονισμού (ΕΚ) αριθ. 25/2009 (ΕΚΤ/2008/32). Ο τομέας των ΝΧΙ περιλαμβάνει ΠΙ και ΑΚΧΑ·
7.   «εταιρεία επενδύσεων χαρτοφυλακίου» (ΕΕΧ) (investment fund): ο όρος αυτός έχει την ίδια έννοια με αυτή που του αποδίδεται στο άρθρο 1 του κανονισμού (ΕΚ) αριθ. 958/2007 (ΕΚΤ/2007/8)·
8.   «χρηματοοικονομική εταιρεία ειδικού σκοπού» (ΧΡΕΣ) (financial vehicle corporation): ο όρος αυτός έχει την ίδια έννοια με αυτή που του αποδίδεται στο άρθρο 1 παράγραφος 1 του κανονισμού (ΕΚ) αριθ. 24/2009 (ΕΚΤ/2008/30)·
9.   «θεματοφύλακας»: οντότητα που ανήκει στον τομέα των χρηματοδοτικών εταιρειών (S.12 (11)) και αναλαμβάνει τη φύλαξη και διαχείριση χρηματοπιστωτικών μέσων για λογαριασμό πελατών, περιλαμβανομένης της θεματοφυλακής και συναφών υπηρεσιών όπως η διαχείριση χρηματικών διαθεσίμων/παρεχόμενων ασφαλειών, όπως ορίζεται στο τμήμα B, σημείο (1) του παραρτήματος I της κατευθυντήριας γραμμής 2004/39/ΕΚ·
10.   «επικεφαλής τραπεζικού ομίλου»: η μητρική εταιρεία τραπεζικού ομίλου, υπό την προϋπόθεση ότι είναι μητρικό πιστωτικό ίδρυμα εγκατεστημένο στην ΕΕ ή μητρική χρηματοδοτική εταιρεία συμμετοχών εγκατεστημένη στην ΕΕ, όπως ορίζεται στο άρθρο 4 της οδηγίας 2006/48/ΕΚ και όπως αυτό ενσωματώνεται στα κράτη μέλη της Ένωσης, με τη διαφορά ότι η «ΕΕ» θα αντικατασταθεί από τη «ζώνη του ευρώ» και το «κράτος μέλος» θα αντικατασταθεί από το «κράτος μέλος της ζώνης του ευρώ»·
11.   «επικεφαλής ομίλου παροχής στοιχείων»: ο επικεφαλής τραπεζικού ομίλου που ορίστηκε από το διοικητικό συμβούλιο ως όμιλος παροχής στοιχείων σύμφωνα με το άρθρο 2 παράγραφος 4·
12.   «επενδυτής»: οποιαδήποτε οντότητα ή πρόσωπο έχει στην ιδιοκτησία του χρηματοπιστωτικά μέσα·
13.   «τίτλοι σε θεματοφυλακή»: τίτλοι τους οποίους κατέχουν και διαχειρίζονται θεματοφύλακες για λογαριασμό επενδυτών·
14.   «οικεία ΕθνΚΤ»: η ΕθνΚΤ του κράτους μέλους της ζώνης του ευρώ του οποίου είναι κάτοικος η μονάδα παροχής στοιχείων·
15.   «τίτλοι»: τα ακόλουθα είδη τίτλων:
16.   «διακράτηση τίτλων»: η οικονομική κυριότητα επί τίτλων, τα είδη των οποίων παρατίθενται στην παράγραφο 15·
17.   «κωδικός ISIN»: ο διεθνής αριθμός αναγνώρισης τίτλων (International Securities Identification Number) που δίδεται στους τίτλους και αποτελείται από δώδεκα αλφαριθμητικούς χαρακτήρες, προσδιορίζει δε με μοναδικό τρόπο την έκδοση του τίτλου (όπως ορίζεται με τον κωδικό ISO αριθ. 6166).
Άρθρο 2
Πραγματικός πληθυσμός παροχής στοιχείων
1.   Ο πραγματικός πληθυσμός παροχής στοιχείων αποτελείται από κατοίκους ΝΧΙ, ΕΕΧ, ΧΡΕΣ, θεματοφύλακες και επικεφαλής τραπεζικών ομίλων που προσδιορίζονται από το διοικητικό συμβούλιο ως όμιλοι παροχής στοιχείων σύμφωνα με την παράγραφο 4 και λαμβάνουν κοινοποίηση σχετικά με τις υποχρεώσεις τους παροχής στοιχείων σύμφωνα με την παράγραφο 5 (εφεξής συλλογικά «πραγματικές μονάδες παροχής στοιχείων» και ατομικά «πραγματική μονάδα παροχής στοιχείων»).
2.   Εάν ένα ΑΚΧΑ, μία ΕΕΧ ή μία ΧΡΕΣ δεν διαθέτουν νομική προσωπικότητα σύμφωνα με το εθνικό τους δίκαιο, τα πρόσωπα που νομίμως δικαιούνται να τους εκπροσωπούν ή, εν τη απουσία νομότυπης εκπροσώπησης, τα πρόσωπα που σύμφωνα με την εφαρμοστέα εθνική νομοθεσία ευθύνονται για τις πράξεις τους, είναι υπεύθυνα για την παροχή των απαιτούμενων πληροφοριών σύμφωνα με τον παρόντα κανονισμό.
3.   Οι πραγματικές μονάδες παροχής στοιχείων υπόκεινται σε όλες τις υποχρεώσεις παροχής στοιχείων, εκτός εάν ισχύει παρέκκλιση που χορηγήθηκε σύμφωνα με το άρθρο 4.
4.   Το διοικητικό συμβούλιο μπορεί να αποφασίζει ότι ένας τραπεζικός όμιλος είναι όμιλος παροχής στοιχείων εάν η ενοποιημένη λογιστική κατάσταση ενεργητικού του είναι, σύμφωνα με τον τίτλο V, κεφάλαιο 4, τμήμα 1 της οδηγίας 2006/48/ΕΚ,:
α)
μεγαλύτερη του 0,5% της συνολικής ενοποιημένης λογιστικής κατάστασης ενεργητικού των τραπεζικών ομίλων της Ένωσης (εφεξής το «όριο του 0,5%»), σύμφωνα με τα πιο πρόσφατα διαθέσιμα στην ΕΚΤ στοιχεία, ήτοι:
i)
στοιχεία με αναφορά το τέλος Δεκεμβρίου του ημερολογιακού έτους που προηγείται της κοινοποίησης σύμφωνα με την παράγραφο 5· ή
ii)
εάν τα υπό i) στοιχεία δεν είναι διαθέσιμα, στοιχεία με αναφορά το τέλος Δεκεμβρίου του προηγούμενου έτους· ή
β)
ίση ή μικρότερη του ορίου του 0,5%, υπό την προϋπόθεση ότι ο τραπεζικός όμιλος πληροί ορισμένα ποσοτικά ή ποιοτικά κριτήρια που τον καθιστούν σημαντικό για τη σταθερότητα και τη λειτουργία του χρηματοπιστωτικού συστήματος στη ζώνη του ευρώ (όσον αφορά, π.χ., διασύνδεση με άλλα χρηματοπιστωτικά ιδρύματα της ζώνης του ευρώ, δραστηριότητα σε περισσότερες δικαιοδοσίες, έλλειψη δυνατότητας υποκατάστασης, πολυπλοκότητα της εταιρικής δομής) ή/και ορισμένου κράτους μέλους της ζώνης του ευρώ (π.χ. σχετική σημασία του τραπεζικού ομίλου σε ένα συγκεκριμένο τμήμα της αγοράς των τραπεζικών υπηρεσιών σε ένα ή περισσότερα κράτη μέλη της ζώνης του ευρώ).
5.   Η οικεία ΕθνΚΤ κοινοποιεί στους επικεφαλής των ομίλων παροχής στοιχείων την απόφαση του διοικητικού συμβουλίου σύμφωνα με την παράγραφο 4 και τις υποχρεώσεις τους βάσει του παρόντος κανονισμού.
6.   Με την επιφύλαξη του άρθρου 10, οι επικεφαλής των ομίλων παροχής στοιχείων στους οποίους έγινε κοινοποίηση σύμφωνα με την παράγραφο 5 αφού άρχισε η πρώτη παροχή στοιχείων βάσει του παρόντος κανονισμού, αρχίζουν να παρέχουν στοιχεία το αργότερο έξι μήνες μετά την ημερομηνία της κοινοποίησης.
7.   Ο επικεφαλής ομίλου παροχής στοιχείων στον οποίο έγινε κοινοποίηση σύμφωνα με την παράγραφο 5 ενημερώνει την οικεία ΕθνΚΤ για τυχόν αλλαγές στην επωνυμία του ή στη νομική του μορφή, για συγχωνεύσεις ή αναδιαρθρώσεις, καθώς και για κάθε άλλο γεγονός ή τυχόν περιστάσεις που επηρεάζουν τις υποχρεώσεις παροχής στοιχείων του εντός 14 ημερών από τη στιγμή που έλαβε χώρα το γεγονός ή παρουσιάστηκαν οι περιστάσεις.
8.   Επικεφαλής ομίλου παροχής στοιχείων στον οποίο έγινε κοινοποίηση σύμφωνα με την παράγραφο 5 εξακολουθεί να υπόκειται στις υποχρεώσεις που ορίζει ο παρών κανονισμός εκτός αν λάβει κοινοποίηση για το αντίθετο από την οικεία ΕθνΚΤ.
Άρθρο 3
Απαιτήσεις παροχής στατιστικών στοιχείων
1.   ΝΧΙ, ΕΕΧ, ΧΡΕΣ και θεματοφύλακες παρέχουν στην οικεία ΕθνΚΤ στοιχεία ανά τίτλο για τις θέσεις στο τέλος του τριμήνου ή στο τέλος του μήνα και, σύμφωνα με την παράγραφο 5, για τις χρηματοοικονομικές συναλλαγές στη διάρκεια του μήνα ή τριμήνου αναφοράς ή τα στατιστικά στοιχεία που απαιτούνται για τον υπολογισμό αυτών των συναλλαγών, για τις δικές τους διακρατήσεις τίτλων με κωδικό ISIN, σύμφωνα με το μέρος 2 του παραρτήματος Ι. Τα εν λόγω στοιχεία πρέπει να παρέχονται σε τριμηνιαία ή μηνιαία βάση, σύμφωνα με τις οδηγίες υποβολής στοιχείων που ορίζονται από τις οικείες ΕθνΚΤ.
2.   Ο θεματοφύλακας ενημερώνει την οικεία ΕθνΚΤ για τη διεξαγωγή των δραστηριοτήτων θεματοφυλακής εντός μιας εβδομάδας από την έναρξή τους, ανεξαρτήτως του αν αναμένει ότι θα υπόκειται σε τακτικές υποχρεώσεις παροχής στοιχείων βάσει του παρόντος κανονισμού, εκτός εάν έχει ενημερώσει σχετικά άλλες αρμόδιες αρχές.
Οι θεματοφύλακες παρέχουν στην οικεία ΕθνΚΤ σε τριμηνιαία ή μηνιαία βάση, σύμφωνα με τις οδηγίες παροχής στοιχείων που καθορίζει η οικεία ΕθνΚΤ, στοιχεία ανά τίτλο για τις θέσεις τέλους του τριμήνου ή τέλους του μήνα και, σύμφωνα με την παράγραφο 5, χρηματοοικονομικές συναλλαγές για όλο το τρίμηνο ή μήνα αναφοράς, για τους ακόλουθους τίτλους με κωδικό ISIN:
α)
τίτλους που φυλάσσουν για λογαριασμό κατοίκων επενδυτών που δεν παρέχουν στοιχεία για τις διακρατήσεις τους βάσει της παραγράφου 1, σύμφωνα με το μέρος 3 του παραρτήματος Ι·
β)
τίτλους που φυλάσσουν για λογαριασμό επενδυτών που δεν είναι χρηματοπιστωτικοί οργανισμοί και κατοικούν σε άλλα κράτη της ζώνης του ευρώ, σύμφωνα με το μέρος 4 του παραρτήματος Ι·
γ)
τίτλους που εκδόθηκαν από οντότητες της ζώνες του ευρώ και φυλάσσουν για λογαριασμό επενδυτών κατοίκων σε κράτη μέλη εκτός ζώνης ευρώ και επενδυτών κατοίκων εκτός της Ένωσης, σύμφωνα με το μέρος 5 του παραρτήματος I.
3.   Οι επικεφαλής των ομίλων παροχής στοιχείων παρέχουν στην οικεία ΕθνΚΤ σε τριμηνιαία βάση στοιχεία ανά τίτλο για τις θέσεις τέλους τριμήνου των τίτλων με κωδικό ISIN που κατέχει ο όμιλός τους, συμπεριλαμβανομένων οντοτήτων που δεν είναι κάτοικοι. Τα στοιχεία αυτά παρέχονται με βάση το ακαθάριστο χαρτοφυλάκιο του ομίλου, χωρίς να αφαιρούνται από τις διακρατήσεις του ομίλου οι τίτλοι που εκδόθηκαν από οντότητες του ίδιου ομίλου.
Σύμφωνα με τις οδηγίες της οικείας ΕθνΚΤ, οι επικεφαλής των ομίλων παροχής στοιχείων παρέχουν στοιχεία για τις διακρατήσεις τίτλων με βάση μία από τις τρεις μεθόδους που καθορίζονται στο μέρος 6 του παραρτήματος I.
4.   Οι υποχρεώσεις παροχής στοιχείων βάσει του παρόντος κανονισμού, και οι σχετικές παρεκκλίσεις, δεν θίγουν τις υποχρεώσεις παροχής στοιχείων που περιλαμβάνονται α) στον κανονισμό (ΕΕ) αριθ. 25/2009 (ΕΚΤ/2008/32), β) στον κανονισμό (ΕΕ) αριθ. 958/2007 (ΕΚΤ/2007/8) και γ) στον κανονισμό (ΕΕ) αριθ. 24/2009 (ΕΚΤ/2008/30).
5.   Οι πραγματικές μονάδες παροχής στοιχείων παρέχουν, σύμφωνα με τις οδηγίες της οικείας ΕθνΚΤ, α) στοιχεία ανά τίτλο για τις μηνιαίες ή τριμηνιαίες χρηματοοικονομικές συναλλαγές και, σε περίπτωση που το ζητά η οικεία ΕθνΚΤ, λοιπές μεταβολές στον όγκο· ή β) τις στατιστικές πληροφορίες που είναι απαραίτητες για τον υπολογισμό των χρηματοοικονομικών συναλλαγών βάσει μιας εκ των μεθόδων που παρουσιάζονται στο μέρος 1 του παραρτήματος I. Περαιτέρω απαιτήσεις και κατευθύνσεις για την κατάρτιση των συναλλαγών παρατίθενται στο μέρος 3 του παραρτήματος II.
6.   Οι πραγματικές μονάδες παροχής στοιχείων, εφόσον λάβουν σχετική οδηγία από την οικεία ΕθνΚΤ, παρέχουν σε τριμηνιαία ή μηνιαία βάση στοιχεία για τις θέσεις του τέλους του τριμήνου ή του τέλους του μήνα και, σύμφωνα με την παράγραφο 5, στατιστικές πληροφορίες για ολόκληρο το τρίμηνο ή μήνα αναφοράς, για τις διακρατήσεις τίτλων χωρίς κωδικό ISIN, σύμφωνα με το μέρος 7 του παραρτήματος I. Η παρούσα παράγραφος δεν έχει εφαρμογή σε μονάδες παροχής στοιχείων στις οποίες χορηγείται παρέκκλιση βάσει του άρθρου 4.
7.   Στοιχεία ανά τίτλο για θέσεις τέλους του τριμήνου ή τέλους του μήνα, σύμφωνα με την παράγραφο 5, στατιστικές πληροφορίες για ολόκληρο το τρίμηνο ή μήνα αναφοράς, παρέχονται σύμφωνα με τα μέρη 1, 2 και 4 του παραρτήματος II, και με τους λογιστικούς κανόνες του άρθρου 5.
Άρθρο 4
Παρεκκλίσεις
1.   Κατά τη διακριτική ευχέρεια κάθε οικείας ΕθνΚΤ μπορούν να χορηγούνται οι ακόλουθες παρεκκλίσεις στις πραγματικές μονάδες παροχής στοιχείων:
α)
στα κράτη μέλη της ζώνης του ευρώ, στα οποία κάτοικοι επενδυτές διακρατούν συνολικά τίτλους με κωδικό ISIN αγοραίας αξίας μικρότερης ή ίσης με 40 δισεκ. Ευρώ,:
i)
Οι ΕθνΚΤ μπορούν να χορηγούν σε ΝΧΙ, ΕΕΧ, ΧΡΕΣ και θεματοφύλακες παρεκκλίσεις από τις υποχρεώσεις παροχής στοιχείων του άρθρου 3 παράγραφος 1, υπό την προϋπόθεση ότι, όσον αφορά τις θέσεις, η συνδυασμένη συμβολή των εξαιρουμένων ΝΧΙ, ΕΕΧ, ΧΡΕΣ και θεματοφυλάκων στις εθνικές διακρατήσεις των ΝΧΙ, ΕΕΧ, ΧΡΕΣ και θεματοφυλάκων, αντίστοιχα, δεν ξεπερνά το 40%. ΧΡΕΣ που δεν παρέχουν στοιχεία ανά τίτλο σύμφωνα με τον κανονισμό (ΕΚ) αριθ. 24/2009 (ΕΚΤ/2008/30) έχουν το δικαίωμα, σύμφωνα με τις οδηγίες των οικείων τους ΕθνΚΤ, να υπερβαίνουν το όριο για τα δύο πρώτα χρόνια μετά την έναρξη της παροχής στοιχείων βάσει του παρόντος κανονισμού·
ii)
Οι ΕθνΚΤ μπορούν να χορηγούν σε θεματοφύλακες παρεκκλίσεις από τις υποχρεώσεις παροχής στοιχείων του άρθρου 3 παράγραφος 2 στοιχείο α), υπό την προϋπόθεση ότι, όσον αφορά τις θέσεις, η συνδυασμένη συμβολή των εξαιρουμένων θεματοφυλάκων στο εθνικό ποσό τίτλων σε θεματοφυλακή δεν ξεπερνά το 40%·
β)
στα κράτη μέλη της ζώνης του ευρώ, στα οποία κάτοικοι επενδυτές διακρατούν συνολικά τίτλους με κωδικό ISIN αγοραίας αξίας υψηλότερης των 40 δισεκ. Ευρώ,:
i)
Οι ΕθνΚΤ μπορούν να χορηγούν σε ΝΧΙ, ΕΕΧ, ΧΡΕΣ και θεματοφύλακες παρεκκλίσεις από τις υποχρεώσεις παροχής στοιχείων του άρθρου 3 παράγραφος 1, υπό την προϋπόθεση ότι, όσον αφορά τις θέσεις, η συνδυασμένη συμβολή των εξαιρουμένων ΝΧΙ, ΕΕΧ, ΧΡΕΣ και θεματοφυλάκων στις εθνικές διακρατήσεις των ΝΧΙ, ΕΕΧ, ΧΡΕΣ και θεματοφυλάκων, αντίστοιχα, δεν ξεπερνά το 5%·
ii)
Οι ΕθνΚΤ μπορούν να χορηγούν σε θεματοφύλακες παρεκκλίσεις από τις υποχρεώσεις παροχής στοιχείων του άρθρου 3 παράγραφος 2 στοιχείο α), υπό την προϋπόθεση ότι, όσον αφορά τις θέσεις, η συνδυασμένη συμβολή των εξαιρουμένων θεματοφυλάκων στο εθνικό ποσό τίτλων σε θεματοφυλακή δεν ξεπερνά το 5%·
γ)
Οι ΕθνΚΤ διαβουλεύονται με την ΕΚΤ σχετικά με τη χρήση των πληροφοριών για τον προσδιορισμό των συνολικών διακρατήσεων τίτλων σε αγοραία αξία που είναι αναγκαίες για τη χορήγηση παρεκκλίσεων βάσει της παρούσας παραγράφου.
2.   Οι ΕθνΚΤ μπορούν να επιλέξουν να χορηγήσουν σε ΠΙ παρεκκλίσεις από τις υποχρεώσεις παροχής στοιχείων του άρθρου 3 παράγραφος 1 ως εξής:
α)
Οι ΕθνΚΤ μπορούν να εξαιρούν πλήρως ή εν μέρει ΠΙ από τις υποχρεώσεις παροχής στοιχείων, υπό την προϋπόθεση ότι η συνδυασμένη συμβολή στο συνολικό ποσό τίτλων που κατέχουν τα ΠΙ στο οικείο κράτος μέλος της ζώνης του ευρώ, όσον αφορά τις θέσεις, δεν ξεπερνά το 5%·
β)
το ως άνω όριο μπορεί ωστόσο να αυξηθεί σε 15% για τα δύο πρώτα χρόνια μετά την έναρξη παροχής στοιχείων βάσει του παρόντος κανονισμού·
γ)
τα αναφερόμενα στα στοιχεία α) και β) όρια υπολογίζονται με βάση το σύνολο των διακρατήσεων τίτλων για το οικείο κράτος μέλος, μετά την εφαρμογή τυχόν παρεκκλίσεων βάσει της παραγράφου 1.
3.   Οι ΕθνΚΤ μπορούν να επιλέγουν να χορηγούν σε όλα τα ΑΚΧΑ παρεκκλίσεις από τις υποχρεώσεις παροχής στοιχείων του άρθρου 3 παράγραφος 1, υπό την προϋπόθεση ότι το σύνολο των διακρατήσεων τίτλων με κωδικό ISIN είναι μικρότερο του 2% των τίτλων που κατέχουν τα ΑΚΧΑ της ζώνης του ευρώ. Το όριο αυτό του 2% υπολογίζεται με βάση το σύνολο των διακρατήσεων τίτλων των ΑΚΧΑ στο οικείο κράτος μέλος, μετά την εφαρμογή τυχόν παρεκκλίσεων βάσει της παραγράφου 1.
4.   Οι ΕθνΚΤ μπορούν να επιλέγουν να χορηγούν σε όλες τις ΧΡΕΣ παρεκκλίσεις από τις υποχρεώσεις παροχής στοιχείων του άρθρου 3 παράγραφος 1, υπό την προϋπόθεση ότι το σύνολο των διακρατήσεων τίτλων με κωδικό ISIN είναι μικρότερο του 2% των τίτλων που κατέχουν οι ΧΡΕΣ της ζώνης του ευρώ. Το όριο αυτό του 2% υπολογίζεται με βάση το σύνολο των διακρατήσεων τίτλων των ΧΡΕΣ στο οικείο κράτος μέλος, μετά την εφαρμογή τυχόν παρεκκλίσεων βάσει της παραγράφου 1.
5.   Οι ΕθνΚΤ μπορούν να επιλέγουν να χορηγούν στους θεματοφύλακες τις ακόλουθες παρεκκλίσεις:
α)
Οι ΕθνΚΤ μπορούν να εξαιρούν πλήρως ή εν μέρει θεματοφύλακες από τις υποχρεώσεις παροχής στοιχείων του άρθρου 3 παράγραφος 2 στοιχείο α), υπό την προϋπόθεση ότι τα στοιχεία που αναφέρονται στο εν λόγω άρθρο μπορούν να εξαχθούν από άλλες στατιστικές ή εποπτικές πηγές δεδομένων, σύμφωνα με τα ελάχιστα στατιστικά πρότυπα που καθορίζονται στο παράρτημα III. Επιπλέον ισχύουν τα εξής:
i)
στα κράτη μέλη όπου ισχύουν οι παρεκκλίσεις της παραγράφου 1 στοιχείο α), τα στοιχεία που αναφέρονται στο άρθρο 3 παράγραφος 2 στοιχείο α), εφόσον παρέχονται απευθείας από τους επενδυτές, πρέπει να καλύπτουν κατ’ ελάχιστον ανά τίτλο το 60% του ποσού των τίτλων που αναφέρονται στο άρθρο 3 παράγραφος 2 στοιχείο α)·
ii)
στα κράτη μέλη όπου ισχύουν οι παρεκκλίσεις της παραγράφου 1 στοιχείο β), τα στοιχεία που αναφέρονται στο άρθρο 3 παράγραφος 2 στοιχείο α), εφόσον παρέχονται απευθείας από τους επενδυτές, πρέπει να καλύπτουν κατ’ ελάχιστον ανά τίτλο το 75% του ποσού των τίτλων που αναφέρονται στο άρθρο 3 παράγραφος 2 στοιχείο α).
β)
Οι ΕθνΚΤ μπορούν να εξαιρούν εν μέρει ή πλήρως από τις υποχρεώσεις παροχής στοιχείων του άρθρου 3 παράγραφος 2 στοιχεία β) και γ) θεματοφύλακες που φυλάσσουν ένα συνολικό αριθμό τίτλων για λογαριασμό όλων των μη κατοίκων επενδυτών που δεν ξεπερνά τα 10 δισεκ. ευρώ.
6.   Οι ΕθνΚΤ μπορούν να επιλέγουν να χορηγούν στους επικεφαλής των ομίλων παροχής στοιχείων παρεκκλίσεις από τις υποχρεώσεις παροχής στοιχείων του άρθρου 3 παράγραφος 3 ως εξής:
α)
Οι ΕθνΚΤ μπορούν να επιτρέπουν στους επικεφαλής των ομίλων παροχής στοιχείων να παρέχουν ανά τίτλο στατιστικές πληροφορίες που καλύπτουν το 95% του ποσού των τίτλων με κωδικό ISIN που διακρατεί ο όμιλός τους, σύμφωνα με τις απαιτήσεις του παρόντος κανονισμού, υπό την προϋπόθεση ότι το υπόλοιπο 5% των τίτλων που διακρατεί ο όμιλος δεν εκδίδεται από έναν και μόνο εκδότη·
β)
Οι ΕθνΚΤ μπορούν να απαιτούν από τους επικεφαλής των ομίλων παροχής στοιχείων να παρέχουν περαιτέρω πληροφορίες για το είδος των τίτλων που εξαιρούνται από την παροχή στοιχείων βάσει του στοιχείου α).
7.   Οι ΕθνΚΤ μπορούν να επιλέγουν να χορηγούν παρεκκλίσεις από τις υποχρεώσεις παροχής στοιχείων του παρόντος κανονισμού εάν οι πραγματικές μονάδες παροχής στοιχείων παρέχουν τα ίδια στοιχεία με βάση τον κανονισμό (ΕΚ) αριθ. 25/2009 (ΕΚΤ/2008/32), τον κανονισμό (ΕΚ) αριθ. 958/2007 (ΕΚΤ/2007/8) ή τον κανονισμό (ΕΚ) αριθ. 24/2009 (ΕΚΤ/2008/30), ή εφόσον οι ΕθνΚΤ μπορούν με άλλο τρόπο να εξάγουν τα ίδια στοιχεία, σύμφωνα με τα ελάχιστα στατιστικά πρότυπα που καθορίζονται στο παράρτημα III.
8.   Όσον αφορά τις πραγματικές μονάδες παροχής στοιχείων για τις οποίες ισχύει παρέκκλιση των παραγράφων 1, 2, 3 ή 4, οι ΕθνΚΤ συνεχίζουν να συλλέγουν στοιχεία σε ετήσια βάση για το ποσό των τίτλων που διακρατούν ή φυλάσσουν ως θεματοφύλακες σύμφωνα με τις απαιτήσεις του άρθρου 3 παράγραφος 1, είτε σε συγκεντρωτική βάση είτε ανά τίτλο.
9.   Οι ΕθνΚΤ ελέγχουν αν πληρούνται οι προϋποθέσεις των παραγράφων 1 έως 7, κατά περίπτωση, προκειμένου για τη χορήγηση, ανανέωση ή ανάκληση τυχόν παρέκκλισης, εφόσον κρίνεται απαραίτητο, με ισχύ από την αρχή κάθε ημερολογιακού έτους.
10.   Η οικεία ΕθνΚΤ ανακαλεί τυχόν παρεκκλίσεις που χορηγήθηκαν σε θεματοφύλακες βάσει της παραγράφου 5 στοιχείο α), εάν τα στοιχεία από άλλες στατιστικές ή εποπτικές πηγές δεδομένων που πληρούν τα οριζόμενα στο παράρτημα III ελάχιστα στατιστικά πρότυπα δεν κατέστησαν εγκαίρως διαθέσιμα σε αυτή για τρεις συνεχείς περιόδους παροχής στοιχείων, ανεξαρτήτως υπαιτιότητας των θεματοφυλάκων. Οι θεματοφύλακες αρχίζουν να παρέχουν στοιχεία, σύμφωνα με τα οριζόμενα στο άρθρο 3 παράγραφος 2, το αργότερο τρεις μήνες από την ημερομηνία κατά την οποία η οικεία ΕθνΚΤ τους κοινοποιεί την ανάκληση της παρέκκλισης.
11.   Οι ΕθνΚΤ μπορούν να επιλέγουν να επιβάλλουν έκτακτες υποχρεώσεις παροχής στοιχείων σε πραγματικές μονάδες παροχής στοιχείων στις οποίες χορηγήθηκαν παρεκκλίσεις βάσει του παρόντος άρθρου, ανάλογα με το επίπεδο λεπτομέρειας που κρίνεται απαραίτητο από τις ΕθνΚΤ. Οι πραγματικές μονάδες παροχής στοιχείων παρέχουν εκτάκτως τις απαιτούμενες πληροφορίες εντός 15 εργάσιμων ημερών από την υποβολή του σχετικού αιτήματος από την οικεία ΕθνΚΤ.
12.   Οι πραγματικές μονάδες παροχής στοιχείων μπορούν να επιλέγουν να μην κάνουν χρήση των παρεκκλίσεων που χορηγούνται από τις ΕθνΚΤ, εκπληρώνοντας στο ακέραιο τις υποχρεώσεις παροχής στοιχείων. Μια πραγματική μονάδα παροχής στοιχείων που δεν κάνει χρήση των χορηγούμενων από την οικεία ΕθνΚΤ παρεκκλίσεων λαμβάνει την έγκριση της τελευταίας πριν αρχίσει και πάλι να κάνει χρήση τους.
Άρθρο 5
Λογιστικοί κανόνες
1.   Εκτός εάν άλλως ορίζεται στον παρόντα κανονισμό, οι λογιστικοί κανόνες που ακολουθούν οι πραγματικές μονάδες παροχής στοιχείων για τους σκοπούς της παροχής στοιχείων βάσει του παρόντος κανονισμού είναι εκείνοι που καθορίζονται στα κείμενα που ενσωματώνουν στο εθνικό δίκαιο την οδηγία 86/635/ΕΟΚ του Συμβουλίου της 8ης Δεκεμβρίου 1986 για τους ετήσιους και ενοποιημένους λογαριασμούς των τραπεζών και λοιπών άλλων χρηματοπιστωτικών ιδρυμάτων (12) ή, εφόσον αυτή δεν εφαρμόζεται, σε οποιαδήποτε άλλα διεθνή ή εθνικά πρότυπα που έχουν εφαρμογή στις πραγματικές μονάδες παροχής στοιχείων.
2.   Με την επιφύλαξη των εθνικών λογιστικών πρακτικών, τα στοιχεία για τους διακρατούμενους τίτλους παρέχονται βάσει ονομαστικής αξίας των τίτλων ή αριθμού μετοχών. Μπορούν να παρέχονται και βάσει αγοραίας αξίας, όπως υποδεικνύεται στο μέρος 4 του παραρτήματος II.
3.   Με την επιφύλαξη των εθνικών λογιστικών πρακτικών και των ρυθμίσεων συμψηφισμού, οι διακρατήσεις τίτλων παρέχονται σε ακαθάριστη βάση για στατιστικούς σκοπούς.
4.   Τίτλοι που διατίθενται στο πλαίσιο πράξεων δανεισμού τίτλων ή πωλούνται βάσει συμφωνίας επαναγοράς εξακολουθούν να καταγράφονται ως διακρατήσεις από τον αρχικό κύριο (και όχι ως διακρατήσεις του προσωρινού αποκτώντος), όταν υπάρχει ρητή δέσμευση για αντιστροφή της πράξης (και όχι απλά επιλογή). Σε περίπτωση που ο προσωρινός αποκτών πωλήσει τους τίτλους που έλαβε, η πώληση αυτή καταγράφεται ως οριστική συναλλαγή σε τίτλους και τα στοιχεία της παρέχονται από τον προσωρινό αποκτώντα ως αρνητική θέση στο χαρτοφυλάκιο τίτλων.
Άρθρο 6
Προθεσμίες
1.   Οι ΕθνΚΤ αποφασίζουν πότε χρειάζεται να λαμβάνουν στοιχεία από τις πραγματικές μονάδες παροχής στοιχείων προκειμένου να είναι σε θέση να διεκπεραιώνουν τις απαραίτητες διαδικασίες ελέγχου ποιότητας και να τηρούν τις προθεσμίες της παραγράφου 2.
2.   Οι ΕθνΚΤ διαβιβάζουν στην ΕΚΤ για τις πραγματικές μονάδες παροχής στοιχείων:
α)
τριμηνιαία στοιχεία ανά τίτλο σύμφωνα με το άρθρο 3 παράγραφοι 1, 2 και 5 μέχρι το πέρας των εργασιών της εβδομηκοστής ημερολογιακής ημέρας μετά το τέλος του τριμήνου στο οποίο αναφέρονται τα στοιχεία· ή
β)
μηνιαία στοιχεία ανά τίτλο σύμφωνα με το άρθρο 3 παράγραφος 5 και το μέρος 1 του παραρτήματος I, σύμφωνα με μία από τις παρακάτω επιλογές:
i)
σε τριμηνιαία βάση για τους τρεις μήνες του τριμήνου αναφοράς, μέχρι το πέρας των εργασιών της εξηκοστής τρίτης ημερολογιακής ημέρας μετά το τέλος του τριμήνου στο οποίο αναφέρονται τα στοιχεία· ή
ii)
σε μηνιαία βάση για κάθε μήνα του τριμήνου αναφοράς, μέχρι το πέρας των εργασιών της εξηκοστής τρίτης ημερολογιακής ημέρας μετά το τέλος του μήνα στον οποίο αναφέρονται τα στοιχεία· και
γ)
τριμηνιαίες θέσεις ανά τίτλο σύμφωνα με το άρθρο 3 παράγραφος 3 μέχρι το πέρας των εργασιών:
i)
από το 2013 έως το 2015: της εβδομηκοστής ημερολογιακής ημέρας μετά το τέλος του τριμήνου στο οποίο τα στοιχεία αναφέρονται· και
ii)
από το 2016: της πεντηκοστής πέμπτης ημερολογιακής ημέρας μετά το τέλος του τριμήνου στο οποίο τα στοιχεία αναφέρονται.
3.   Σε περίπτωση που μια καταληκτική ημερομηνία της παραγράφου 2 συμπίπτει με ημερομηνία αργίας του TARGET2, η σχετική προθεσμία παρατείνεται έως την επόμενη ημέρα λειτουργίας του, όπως ανακοινώνεται στο δικτυακό τόπο της ΕΚΤ.
Άρθρο 7
Ελάχιστα πρότυπα και εθνικές ρυθμίσεις παροχής στοιχείων
1.   Οι πραγματικές μονάδες παροχής στοιχείων συμμορφώνονται προς τις υποχρεώσεις παροχής στοιχείων στις οποίες υπόκεινται σύμφωνα με τα ελάχιστα πρότυπα που καθορίζονται στο παράρτημα III.
2.   Οι ΕθνΚΤ καθορίζουν και εφαρμόζουν τις ρυθμίσεις παροχής στοιχείων που πρέπει να τηρούν οι πραγματικές μονάδες παροχής στοιχείων σύμφωνα με τα εθνικά χαρακτηριστικά. Οι ΕθνΚΤ αποφασίζουν εάν θα απαιτούν από τους θεματοφύλακες να παρέχουν στοιχεία ανά τίτλο και ανά επενδυτή. Οι ΕθνΚΤ διασφαλίζουν ότι οι εν λόγω ρυθμίσεις παροχής στοιχείων παρέχουν τις απαιτούμενες στατιστικές πληροφορίες και επιτρέπουν να ελέγχεται κατά πόσο πληρούνται τα ελάχιστα πρότυπα διαβίβασης, ακρίβειας και αναθεωρήσεων που καθορίζονται στο παράρτημα III.
Άρθρο 8
Επαλήθευση και υποχρεωτική συλλογή
Οι ΕθνΚΤ ασκούν τα δικαιώματα να επαληθεύουν, σύμφωνα με το επίπεδο λεπτομέρειας που κρίνεται αναγκαίο από την οικεία ΕθνΚΤ, ή να συλλέγουν τις πληροφορίες που οι πραγματικές μονάδες παροχής στοιχείων υποχρεούνται να παρέχουν κατ’ εφαρμογή του παρόντος κανονισμού, με την επιφύλαξη του δικαιώματος της ΕΚΤ να ασκεί τα δικαιώματα αυτά η ίδια. Τα δικαιώματα αυτά θα πρέπει ιδίως να ασκούνται από τις ΕθνΚΤ, όταν οι πραγματικές μονάδες παροχής στοιχείων δεν πληρούν τα ελάχιστα πρότυπα που ορίζονται στο παράρτημα III.
Άρθρο 9
Απλοποιημένη διαδικασία τροποποίησης
Λαμβάνοντας υπόψη τις απόψεις της επιτροπής στατιστικής του ΕΣΚΤ, η εκτελεστική επιτροπή της ΕΚΤ δύναται να επιφέρει τεχνικές τροποποιήσεις στα παραρτήματα του παρόντος κανονισμού, υπό την προϋπόθεση ότι αυτές δεν μεταβάλλουν το υφιστάμενο εννοιολογικό πλαίσιο και δεν επηρεάζουν το φόρτο εργασίας για τις πραγματικές μονάδες παροχής στοιχείων. Η εκτελεστική επιτροπή ενημερώνει το διοικητικό συμβούλιο για τις εν λόγω τροποποιήσεις, χωρίς αδικαιολόγητη καθυστέρηση.
Άρθρο 10
Πρώτη παροχή στοιχείων
Η πρώτη παροχή στοιχείων σύμφωνα με τον παρόντα κανονισμό αρχίζει με τα στοιχεία που αφορούν την περίοδο αναφοράς Δεκεμβρίου 2013. Την πρώτη φορά που οι ΕθνΚΤ παρέχουν στοιχεία στην ΕΚΤ υποχρεούνται να υποβάλλουν μόνο στοιχεία για θέσεις.
Άρθρο 11
Τελική διάταξη
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Φρανκφούρτη, 17 Οκτωβρίου 2012.
Ο Πρόεδρος της ΕΚΤ
Mario DRAGHI
(1)  ΕΕ L 310 της 30.11.1996, σ. 1.
(2)  ΕΕ L 318 της 27.11.1998, σ. 8.
(3)  ΕΕ L 211 της 11.8.2007, σ. 8.
(4)  ΕΕ L 15 της 20.1.2009, σ. 1.
(5)  ΕΕ L 15 της 20.1.2009, σ. 14.
(6)  ΕΕ L 145 της 30.4.2004, σ. 1.
(7)  ΕΕ L 177 της 30.6.2006, σ. 1.
(8)  ΕΕ L 331 της 15.12.2010, σ. 162.
(9)  Πρώτη οδηγία 73/239/ΕΟΚ του Συμβουλίου της 24ης Ιουλίου 1973 περί συντονισμού των νομοθετικών, κανονιστικών και διοικητικών διατάξεων που αφορούν την ανάληψη δραστηριότητος πρωτασφαλίσεως, εκτός της ασφαλίσεως ζωής, και την άσκηση αυτής (ΕΕ L 228 της 16.8.1973, σ. 3).
(10)  Οδηγία 2002/83/ΕΚ του Ευρωπαϊκού Κοινοβουλίου και του Συμβουλίου της 5ης Νοεμβρίου 2002 σχετικά με την ασφάλιση ζωής (ΕΕ L 345 της 19.12.2002, σ. 1).
(11)  Η αρίθμηση των κατηγοριών σε όλο το κείμενο του κανονισμού αντιστοιχεί στην αρίθμηση της πρότασης της Επιτροπής COM(2010) 774 τελικά (η πρόταση κανονισμού για το ΕΣΟΛ). Για περισσότερες πληροφορίες βλ. παράρτημα ΙΙ.
(12)  ΕΕ L 372 της 31.12.1986. σ. 1.
ΠΑΡΑΡΤΗΜΑ I
ΥΠΟΧΡΕΩΣΕΙΣ ΠΑΡΟΧΗΣ ΣΤΑΤΙΣΤΙΚΩΝ ΣΤΟΙΧΕΙΩΝ
ΜΕΡΟΣ 1
Χρηματοοικονομικές συναλλαγές
1.
ΝΧΙ, ΕΕΧ και θεματοφύλακες που παρέχουν στοιχεία για δικές τους διακρατήσεις τίτλων ή για τίτλους που φυλάσσουν ως θεματοφύλακες για λογαριασμό κατοίκων επενδυτών παρέχουν στατιστικές πληροφορίες σύμφωνα με μία από τις ακόλουθες μεθόδους:
α)
σε μηνιαία ή τριμηνιαία βάση, μηνιαίες ή τριμηνιαίες ανά τίτλο χρηματοοικονομικές συναλλαγές και, εφόσον το ζητήσει η οικεία ΕθνΚΤ, λοιπές μεταβολές στον όγκο για το μήνα ή το τρίμηνο αναφοράς· ή
β)
σε μηνιαία ή τριμηνιαία βάση, μηνιαίες ανά τίτλο θέσεις και, εφόσον το ζητήσει η οικεία ΕθνΚΤ, λοιπές μεταβολές στον όγκο για το μήνα αναφοράς ή για τους τρεις μήνες του τριμήνου αναφοράς.
2.
Οι ΧΡΕΣ παρέχουν στατιστικές πληροφορίες σύμφωνα με μία από τις ακόλουθες μεθόδους:
α)
σε τριμηνιαία βάση, τριμηνιαίες ανά τίτλο χρηματοοικονομικές συναλλαγές και, εφόσον το ζητήσει η οικεία ΕθνΚΤ, λοιπές μεταβολές στον όγκο για το τρίμηνο αναφοράς· ή
β)
σε μηνιαία ή τριμηνιαία βάση, μηνιαίες ανά τίτλο θέσεις και, εφόσον το ζητήσει η οικεία ΕθνΚΤ, λοιπές μεταβολές στον όγκο για τον μήνα αναφοράς ή για τους τρεις μήνες του τριμήνου αναφοράς· ή
γ)
σε τριμηνιαία βάση, τριμηνιαίες ανά τίτλο θέσεις και, εφόσον το ζητήσει η οικεία ΕθνΚΤ, λοιπές μεταβολές στον όγκο για το τρίμηνο αναφοράς.
3.
Θεματοφύλακες που παρέχουν στοιχεία για i) τίτλους που φυλάσσουν για λογαριασμό επενδυτών που δεν είναι χρηματοπιστωτικοί οργανισμοί και είναι κάτοικοι σε άλλα κράτη μέλη της ζώνης του ευρώ, και ii) τίτλους που εκδίδονται από οντότητες της ζώνης του ευρώ και τους οποίους φυλάσσουν για λογαριασμό επενδυτών κατοίκων σε κράτη μέλη εκτός ζώνης ευρώ και για λογαριασμό επενδυτών που δεν είναι κάτοικοι της Ένωσης, παρέχουν τις στατιστικές πληροφορίες σύμφωνα με μία από τις μεθόδους της παραγράφου 2.
ΜΕΡΟΣ 2
Στοιχεία για ίδια διακράτηση τίτλων με κωδικό ISIN από ΝΧΙ, ΕΕΧ, ΧΡΕΣ και θεματοφύλακες
Για κάθε τίτλο στον οποίο έχει αποδοθεί κωδικός ISIN και ο οποίος έχει ταξινομηθεί στην κατηγορία «χρεόγραφα» (F.3), «εισηγμένες μετοχές» (F.511) ή «μετοχές ή μερίδια εταιρειών επενδύσεων χαρτοφυλακίου» (F.52), τα στοιχεία για τα πεδία του κατωτέρω πίνακα παρέχονται από επενδυτές που είναι χρηματοπιστωτικοί οργανισμοί και ανήκουν στα ΝΧΙ, τους ΕΕΧ, τις ΧΡΕΣ, και από θεματοφύλακες σε σχέση με τις δικές τους διακρατήσεις τίτλων. Παρέχονται σύμφωνα με τους ακόλουθους κανόνες και τους ορισμούς του παραρτήματος II:
α)
παρέχονται στοιχεία για τα πεδία 1 και 2·
β)
τα στοιχεία παρέχονται σύμφωνα με το σημείο i) ή το σημείο ii) ως εξής:
i)
εάν τα ΝΧΙ, οι ΕΕΧ, οι ΧΡΕΣ και οι θεματοφύλακες παρέχουν ανά τίτλο χρηματοοικονομικές συναλλαγές, παρέχονται τα στοιχεία για το πεδίο 5 και, εφόσον το ζητήσει η οικεία ΕθνΚΤ, για το πεδίο 6 · ή
ii)
εάν τα ΝΧΙ, οι ΕΕΧ, οι ΧΡΕΣ και οι θεματοφύλακες δεν παρέχουν ανά τίτλο χρηματοοικονομικές συναλλαγές, παρέχονται τα στοιχεία για το πεδίο 6, εφόσον το ζητήσει η οικεία ΕθνΚΤ.
Η οικεία ΕθνΚΤ μπορεί να επιλέγει να απαιτεί από τους χρηματοπιστωτικούς επενδυτές που ανήκουν σε ΝΧΙ, ΕΕΧ, ΧΡΕΣ και θεματοφύλακες να παρέχουν στοιχεία για τα πεδία 1 και 3, αντί για στοιχεία σύμφωνα με το στοιχείο α). Στην περίπτωση αυτή, αντί για στοιχεία σύμφωνα με το στοιχείο β), παρέχονται επίσης στοιχεία για το πεδίο 5 και, εφόσον το ζητήσει η οικεία ΕθνΚΤ, για το πεδίο 7.
Η οικεία ΕθνΚΤ μπορεί επίσης να επιλέγει να απαιτεί από τους χρηματοπιστωτικούς επενδυτές που ανήκουν σε ΝΧΙ, ΕΕΧ, ΧΡΕΣ και θεματοφύλακες να παρέχουν στοιχεία για τα πεδία 2β, 3 και 4.
Πεδίο
Περιγραφή
1
Κωδικός ISIN
2
Αριθμός μονάδων ή συγκεντρωτική ονομαστική αξία
2β
Βάση διατίμησης
3
Αγοραία αξία
4
Επένδυση χαρτοφυλακίου ή άμεση επένδυση
5
Χρηματοοικονομικές συναλλαγές
6
Λοιπές μεταβολές στον όγκο στην ονομαστική αξία
7
Λοιπές μεταβολές στον όγκο στην αγοραία αξία
ΜΕΡΟΣ 3
Στοιχεία για τίτλους με κωδικό ISIN που φυλάσσονται από θεματοφύλακες για λογαριασμό κατοίκων επενδυτών που δεν είναι χρηματοπιστωτικοί οργανισμοί και άλλων χρηματοπιστωτικών επενδυτών που δεν απαιτείται να παρέχουν στοιχεία για τις δικές τους διακρατήσεις τίτλων
Οι θεματοφύλακες παρέχουν, για κάθε τίτλο που έχει κωδικό ISIN και εμπίπτει στην κατηγορία «χρεόγραφα» (F.3), «εισηγμένες μετοχές» (F.511) ή «μετοχές ή μερίδια εταιρειών επενδύσεων χαρτοφυλακίου» (F.52), τους οποίους φυλάσσουν για λογαριασμό κατοίκων επενδυτών που δεν είναι χρηματοπιστωτικοί οργανισμοί και άλλων χρηματοπιστωτικών οργανισμών που δεν παρέχουν στοιχεία για τις δικές τους διακρατήσεις τίτλων, στοιχεία για τα πεδία του παρακάτω πίνακα. Παρέχουν στοιχεία σύμφωνα με τους ακόλουθους κανόνες και τους ορισμούς του παραρτήματος II:
α)
παρέχονται στοιχεία για τα πεδία 1, 2, και 3·
β)
παρέχονται στοιχεία σύμφωνα με το σημείο i) ή ii) ως εξής:
i)
εάν οι θεματοφύλακες παρέχουν στοιχεία χρηματοοικονομικών συναλλαγών ανά τίτλο, παρέχονται στοιχεία για το πεδίο 6 και, εφόσον το ζητήσει η οικεία ΕθνΚΤ, για το πεδίο 7· ή
ii)
εάν οι θεματοφύλακες δεν παρέχουν στοιχεία χρηματοοικονομικών συναλλαγών ανά τίτλο, παρέχονται στοιχεία για το πεδίο 7, εφόσον το ζητήσει η οικεία ΕθνΚΤ.
Η οικεία ΕθνΚΤ μπορεί να επιλέγει να απαιτεί από τους θεματοφύλακες να παρέχουν στοιχεία για τα πεδία 1, 3 και 4, αντί για στοιχεία σύμφωνα με το στοιχείο α). Στην περίπτωση αυτή, αντί για στοιχεία σύμφωνα με το στοιχείο β), παρέχονται και στοιχεία για το πεδίο 6 και, εφόσον το ζητήσει η οικεία ΕθνΚΤ, για το πεδίο 8.
Η οικεία ΕθνΚΤ μπορεί επίσης να επιλέγει να απαιτεί από τους θεματοφύλακες να παρέχουν στοιχεία για τα πεδία 2β, 4 και 5.
Πεδίο
Περιγραφή
1
Κωδικός ISIN
2
Αριθμός μονάδων ή συγκεντρωτική ονομαστική αξία
2β
Βάση διατίμησης
3
Τομέας κατόχου:
—
Ασφαλιστικές εταιρείες (S.128)
—
Συνταξιοδοτικά ταμεία (S.129)
—
Λοιποί ενδιάμεσοι χρηματοοικονομικοί οργανισμοί (S.125) εκτός από χρηματοοικονομικές εταιρείες ειδικού σκοπού, επικουρικούς χρηματοοικονομικούς οργανισμούς και φορείς (S.126), θυγατρικοί χρηματοοικονομικοί οργανισμοί και δανειστές χρημάτων (S.127)
—
Χρηματοοικονομικές εταιρίες ειδικού σκοπού
—
Μη χρηματοοικονομικές εταιρείες (S.11)
—
Γενική κυβέρνηση (S.11) (1)
—
Νοικοκυριά και μη κερδοσκοπικά ιδρύματα που εξυπηρετούν νοικοκυριά (S.14 + S.15) (2)
4
Αγοραία αξία
5
Επένδυση χαρτοφυλακίου ή άμεση επένδυση
6
Χρηματοοικονομικές συναλλαγές
7
Λοιπές μεταβολές στον όγκο στην ονομαστική αξία
8
Λοιπές μεταβολές στον όγκο στην αγοραία αξία
ΜΕΡΟΣ 4
Στοιχεία για τίτλους με κωδικό ISIN που φυλάσσονται από θεματοφύλακες για λογαριασμό επενδυτών κατοίκων σε άλλα κράτη μέλη της ζώνης του ευρώ
Οι θεματοφύλακες παρέχουν στοιχεία για τα πεδία του παρακάτω πίνακα για κάθε τίτλο που διαθέτει κωδικό ISIN και ανήκει στην κατηγορία «χρεόγραφα» (F.3), «εισηγμένες μετοχές» (F.511) ή «μετοχές ή μερίδια εταιρειών επενδύσεων χαρτοφυλακίου» (F.52), τα οποία φυλάσσουν για λογαριασμό επενδυτών που δεν είναι χρηματοπιστωτικοί οργανισμοί και κατοικούν σε άλλο κράτος μέλος της ζώνης του ευρώ. Παρέχουν τα στοιχεία σύμφωνα με τους ακόλουθους κανόνες και τους ορισμούς του παραρτήματος II:
α)
παρέχονται στοιχεία για τα πεδία 1, 2, 3 και 4·
β)
εφόσον το ζητήσει η οικεία ΕθνΚΤ, παρέχονται στοιχεία για το πεδίο 7.
Η οικεία ΕθνΚΤ μπορεί να επιλέγει να απαιτεί από τους θεματοφύλακες να παρέχουν στοιχεία για τα πεδία 1, 3, 4 και 5 αντί για στοιχεία σύμφωνα με το στοιχείο α). Στην περίπτωση αυτή, εφόσον το ζητήσει η οικεία ΕθνΚΤ, αντί για τα στοιχεία σύμφωνα με το στοιχείο β), παρέχονται και στοιχεία για το πεδίο 8.
Η οικεία ΕθνΚΤ μπορεί επίσης να επιλέγει να απαιτεί από τους θεματοφύλακες να παρέχουν στοιχεία για τα πεδία 2β, 5, 6 και 9.
Πεδίο
Περιγραφή
1
Κωδικός ISIN
2
Αριθμός μονάδων ή συγκεντρωτική ονομαστική αξία
2β
Βάση διατίμησης
3
Τομέας κατόχου:
—
Νοικοκυριά (S.14)
—
Λοιποί επενδυτές που δεν είναι χρηματοπιστωτικοί οργανισμοί εξαιρουμένων των νοικοκυριών
4
Χώρα κατόχου
5
Αγοραία αξία
6
Επένδυση χαρτοφυλακίου ή άμεση επένδυση
7
Λοιπές μεταβολές στον όγκο στην ονομαστική αξία
8
Λοιπές μεταβολές στον όγκο στην αγοραία αξία
9
Χρηματοοικονομικές συναλλαγές
ΜΕΡΟΣ 5
Στοιχεία για τίτλους με κωδικό ISIN που εκδίδονται από κατοίκους της ζώνης του ευρώ και φυλάσσονται από θεματοφύλακες για λογαριασμό επενδυτών κατοίκων σε κράτη μέλη εκτός ζώνης ευρώ ή εκτός Ένωσης
Οι θεματοφύλακες παρέχουν στοιχεία για τα πεδία του παρακάτω πίνακα για κάθε τίτλο που εκδίδεται από κατοίκους της ζώνης του ευρώ, έχει κωδικό ISIN και ανήκει στην κατηγορία «χρεόγραφα» (F.3), «εισηγμένες μετοχές» (F.511) ή «μετοχές ή μερίδια εταιρειών επενδύσεων χαρτοφυλακίου» (F.52), τον οποίο φυλάσσουν για λογαριασμό επενδυτών κατοίκων κράτους μέλους εκτός ζώνης ευρώ ή εκτός Ένωσης. Παρέχουν στοιχεία σύμφωνα με τους ακόλουθους κανόνες και τους ορισμούς του παραρτήματος II:
α)
παρέχονται στοιχεία για τα πεδία 1, 2, 3 και 4·
β)
εφόσον το ζητήσει η οικεία ΕθνΚΤ παρέχονται στοιχεία για το πεδίο 7.
Η οικεία ΕθνΚΤ μπορεί να επιλέγει να απαιτεί από τους θεματοφύλακες να παρέχουν στοιχεία για τα πεδία 1, 3, 4 και 5 αντί για στοιχεία σύμφωνα με το στοιχείο α). Στην περίπτωση αυτή, εφόσον το ζητήσει η οικεία ΕθνΚΤ, αντί για στοιχεία σύμφωνα με το στοιχείο β), παρέχονται και στοιχεία για το πεδίο 8.
Η οικεία ΕθνΚΤ μπορεί επίσης να επιλέγει να απαιτεί από τους θεματοφύλακες να παρέχουν στοιχεία για τα πεδία 2β, 5, 6 και 9.
Πεδίο
Περιγραφή
1
Κωδικός ISIN
2
Αριθμός μονάδων ή συγκεντρωτική ονομαστική αξία
2β
Βάση διατίμησης
3
Τομέας κατόχου (3):
—
Γενική κυβέρνηση και κεντρική τράπεζα
—
Λοιποί επενδυτές εκτός κυβέρνησης και κεντρικής τράπεζας
4
Χώρα κατόχου
5
Αγοραία αξία
6
Επένδυση χαρτοφυλακίου ή άμεση επένδυση
7
Λοιπές μεταβολές στον όγκο στην ονομαστική αξία
8
Λοιπές μεταβολές στον όγκο στην αγοραία αξία
9
Χρηματοοικονομικές συναλλαγές
ΜΕΡΟΣ 6
Στοιχεία για διακρατήσεις τίτλων με κωδικό ISIN από ομίλους παροχής στοιχείων
Οι επικεφαλής ομίλων παροχής στοιχείων παρέχουν στατιστικές πληροφορίες σύμφωνα με μία από τις ακόλουθες μεθόδους:
α)
διακρατήσεις τίτλων για τον όμιλο ως σύνολο· ή
β)
διακρατήσεις τίτλων από οντότητες του ομίλου που είναι κάτοικοι της χώρας όπου βρίσκεται ο επικεφαλής ξεχωριστά από διακρατήσεις τίτλων από οντότητες του ομίλου που δεν είναι κάτοικοι της χώρας όπου βρίσκεται ο επικεφαλής· ή
γ)
διακρατήσεις τίτλων ξεχωριστά για κάθε οντότητα του ομίλου.
Οι επικεφαλής του ομίλου παροχής στοιχείων παρέχουν στοιχεία για τα πεδία του παρακάτω πίνακα για κάθε τίτλο που έχει κωδικό ISIN, ανήκει στην κατηγορία «χρεόγραφα» (F.3), «εισηγμένες μετοχές» (F.511) ή «μετοχές ή μερίδια εταιρειών επενδύσεων χαρτοφυλακίου» (F.52) και διακρατείται από τον όμιλο. Παρέχουν στοιχεία σύμφωνα με τους ακόλουθους κανόνες και σύμφωνα με τους ορισμούς του παραρτήματος II:
α)
παρέχονται στοιχεία για τα πεδία 1 και 2·
β)
στοιχεία υπό το α) παρέχονται σύμφωνα με μία από τις ακόλουθες επιλογές:
i)
συγκεντρωτικά για ολόκληρο τον όμιλο· ή
ii)
ξεχωριστά για οντότητες κατοίκους και μη κατοίκους του ομίλου. Στην περίπτωση αυτή παρέχονται και στοιχεία για το πεδίο 4· ή
iii)
ξεχωριστά από κάθε οντότητα του ομίλου. Στην περίπτωση αυτή παρέχονται και στοιχεία για το πεδίο 5.
Η οικεία ΕθνΚΤ μπορεί να επιλέγει να απαιτεί από τους επικεφαλής των ομίλων παροχής στοιχείων να παρέχουν στοιχεία για τα πεδία 2β και 3.
Πεδίο
Περιγραφή
Εναλλακτικές επιλογές παροχής στοιχείων
1
Κωδικός ISIN
i)
Επίπεδο ομίλου
ii)
Οντότητες κάτοικοι και οντότητες μη κάτοικοι ξεχωριστά
iii)
Από οντότητα
2
Αριθμός μονάδων ή συγκεντρωτική ονομαστική αξία
2β
Βάση διατίμησης
3
Αγοραία αξία
4
Οντότητες κάτοικοι/οντότητες μη κάτοικοι
5
Οντότητα του ομίλου
ΜΕΡΟΣ 7
Στοιχεία για διακρατήσεις τίτλων χωρίς κωδικό ISIN
Για κάθε τίτλο που δεν διαθέτει κωδικό ISIN και ανήκει στην κατηγορία «βραχυπρόθεσμα χρεόγραφα» (F.31), «μακροπρόθεσμα χρεόγραφα» (F.32), «εισηγμένες μετοχές» (F.511) ή «μετοχές ή μερίδια εταιρειών επενδύσεων χαρτοφυλακίου» (F.52), τα στοιχεία για τα πεδία του παρακάτω πίνακα μπορούν να παρέχονται από χρηματοπιστωτικούς επενδυτές που ανήκουν σε ΝΧΙ, ΕΕΧ και ΧΡΕΣ, καθώς και από θεματοφύλακες. Η παροχή των στοιχείων γίνεται σύμφωνα με τους ακόλουθους κανόνες και τους ορισμούς στο παράρτημα II:
α)
Για επενδυτές που παρέχουν στοιχεία για τις διακρατήσεις τίτλων τους, τα τριμηνιαία ή μηνιαία στοιχεία μπορούν να παρέχονται ως εξής:
i)
στοιχεία για τα πεδία 1 έως 4 (μπορούν να παρέχονται στοιχεία για το πεδίο 5, αντί των πεδίων 2 και 4), για τα πεδία 6, 7 και 9 έως 13 και είτε για το πεδίο 14 είτε για τα πεδία 15 και 16, για όλο το τρίμηνο ή το μήνα αναφοράς, ανά τίτλο, με χρήση αριθμού αναγνώρισης, όπως CUSIP, SEDOL, αριθμού αναγνώρισης της ΕθνΚΤ, κλπ., ή
ii)
συγκεντρωτικά στοιχεία για τα πεδία 2 έως 4 (μπορούν να παρέχονται στοιχεία για το πεδίο 5 αντί για τα πεδία 2 και 4), για τα πεδία 6, 7 και 9 έως 13 και είτε στοιχεία για το πεδίο 14 είτε για τα πεδία 15 και 16, για όλο το τρίμηνο ή το μήνα αναφοράς.
β)
Όσον αφορά θεματοφύλακες που παρέχουν στοιχεία σχετικά με τίτλους που κατέχουν για λογαριασμό κατοίκων χρηματοοικονομικών επενδυτών που δεν υποχρεούνται να παρέχουν στοιχεία για τις διακρατήσεις τους σε τίτλους και για λογαριασμό μη-χρηματοοικονομικών επενδυτών, τριμηνιαία ή μηνιαία στοιχεία μπορούν να παρέχονται ως εξής:
i)
στοιχεία για τα πεδία 1 έως 4 (μπορούν να παρέχονται στοιχεία για το πεδίο 5, αντί των πεδίων 2 και 4), για τα πεδία 6 και 8 έως 13 και είτε για το πεδίο 14 είτε για τα πεδία 15 και 16, για όλο το τρίμηνο ή το μήνα αναφοράς, ανά τίτλο, με χρήση αριθμού αναγνώρισης, όπως CUSIP, SEDOL, αριθμού αναγνώρισης ΕθνΚΤ, κλπ., ή
ii)
συγκεντρωτικά στοιχεία για τα πεδία 2 έως 4 (μπορούν να παρέχονται στοιχεία για το πεδίο 5, αντί των πεδίων 2 και 4), για τα πεδία 6 και 8 έως 13 και είτε τα στοιχεία για το πεδίο 14 είτε για τα πεδία 15 και 16, για όλο το τρίμηνο ή το μήνα αναφοράς.
Πεδίο
Περιγραφή
1
Κωδικός αναγνώρισης τίτλου (αριθμός αναγνώρισης της ΕθνΚΤ, CUSIP, SEDOL, λοιπά)
2
Αριθμός μονάδων ή συγκεντρωτική ονομαστική αξία (4)
3
Βάση διατίμησης
4
Αξία τιμής
5
Αγοραία αξία
6
Μέσο:
—
Βραχυπρόθεσμα χρεόγραφα (F.31)
—
Μακροπρόθεσμα χρεόγραφα (F.32)
—
Εισηγμένες μετοχές (F.511)
—
Μετοχές ή μερίδια εταιρειών επενδύσεων χαρτοφυλακίου (F.52)
7
Τομέας ή υποτομέας επενδυτών που παρέχουν στοιχεία για τις διακρατήσεις τίτλων τους:
—
Κεντρική τράπεζα (S.121)
—
Εταιρείες που δέχονται καταθέσεις εκτός από την κεντρική τράπεζα (S.122)
—
Αμοιβαία κεφάλαια διαχείρισης διαθεσίμων (S.123)
—
Εταιρείες επενδύσεων χαρτοφυλακίου πλην των αμοιβαίων κεφαλαίων διαχείρισης διαθεσίμων (S.124)
—
Χρηματοοικονομικές εταιρείες ειδικού σκοπού
8
Τομέας ή υποτομέας των επενδυτών που παρέχεται από τους θεματοφύλακες:
—
Λοιποί ενδιάμεσοι χρηματοοικονομικοί οργανισμοί εκτός από νομισματικά χρηματοπιστωτικά ιδρύματα, εταιρείες επενδύσεων χαρτοφυλακίου, χρηματοοικονομικές εταιρείες ειδικού σκοπού, ασφαλιστικές εταιρείες και συνταξιοδοτικά ταμεία (S.125 + S.126 + S.127)
—
Ασφαλιστικές εταιρείες (S.128)
—
Συνταξιοδοτικά ταμεία (S.129)
—
Μη χρηματοοικονομικές εταιρείες (S.11)
—
Γενική κυβέρνηση (S.13) (5)
—
Νοικοκυριά και μη κερδοσκοπικά ιδρύματα που εξυπηρετούν νοικοκυριά (S.14+S.15) (6)
9
Τομέας ή υποτομέας του εκδότη:
—
Κεντρική τράπεζα (S.121)
—
Εταιρείες που δέχονται καταθέσεις, εκτός από την κεντρική τράπεζα (S.122)
—
Αμοιβαία κεφάλαια διαχείρισης διαθεσίμων (S.123)
—
Εταιρείες επενδύσεων χαρτοφυλακίου πλην των αμοιβαίων κεφαλαίων διαχείρισης διαθεσίμων (S.124)
—
Λοιποί ενδιάμεσοι χρηματοοικονομικοί οργανισμοί εκτός από νομισματικά χρηματοπιστωτικά ιδρύματα, εταιρείες επενδύσεων χαρτοφυλακίου, χρηματοοικονομικές εταιρείες ειδικού σκοπού, ασφαλιστικές εταιρείες και συνταξιοδοτικά ταμεία (S.125+S.126+S.127)
—
Χρηματοοικονομικές εταιρείες ειδικού σκοπού
—
Ασφαλιστικές εταιρείες και συνταξιοδοτικά ταμεία (S.128 + S.129) (7)
—
Μη χρηματοοικονομικές εταιρείες (S.11)
—
Γενική κυβέρνηση (S.13)
—
Νοικοκυριά και μη κερδοσκοπικά ιδρύματα που εξυπηρετούν νοικοκυριά (S.14+S.15) (8)
10
Επένδυση χαρτοφυλακίου ή άμεση επένδυση
11
Ανάλυση χώρας επενδυτή
12
Ανάλυση χώρας εκδότη
13
Νόμισμα έκφρασης τίτλου
14
Χρηματοοικονομικές συναλλαγές
15
Διορθώσεις λόγω αναπροσαρμογών αξίας
16
Λοιπές μεταβολές στον όγκο
(1)  Εφόσον είναι διαθέσιμα, τα στοιχεία για τους υποτομείς «κεντρική κυβέρνηση» (S.1311), «κυβέρνηση ομόσπονδου κράτους» (S.1312), «τοπική αυτοδιοίκηση» (S.1313) και «οργανισμοί κοινωνικής ασφάλισης» (S.1314) παρέχονται χωριστά.
(2)  Η οικεία ΕθνΚΤ μπορεί να απαιτεί από τις πραγματικές μονάδες παροχής στοιχείων να παρέχουν χωριστά στοιχεία για τους υποτομείς «νοικοκυριά» (S.14) και «μη κερδοσκοπικά ιδρύματα που εξυπηρετούν νοικοκυριά» (S.15).
(3)  Στην περίπτωση αυτή εφαρμόζεται η ταξινόμηση των τομέων του Συστήματος Εθνικών Λογαριασμών 1993, καθώς δεν έχει εφαρμογή το ΕΣΟΛ.
(4)  Για συγκεντρωτικά στοιχεία: ο αριθμός μονάδων ή η συγκεντρωτική ονομαστική αξία έχουν την ίδια αξία τιμής (βλ. πεδίο 4).
(5)  Εφόσον είναι διαθέσιμα, τα στοιχεία για τους υποτομείς «κεντρική κυβέρνηση» (S.1311), «κυβέρνηση ομόσπονδου κράτους» (S.1312), «τοπική αυτοδιοίκηση» (S.1313) και «οργανισμοί κοινωνικής ασφάλισης» (S.1314) παρέχονται χωριστά.
(6)  Εφόσον είναι διαθέσιμα, τα στοιχεία για τους υποτομείς «νοικοκυριά» (S.14) και «μη κερδοσκοπικά ιδρύματα που εξυπηρετούν νοικοκυριά» (S.15) παρέχονται χωριστά.
(7)  Εφόσον είναι διαθέσιμα, τα στοιχεία για τους τομείς «ασφαλιστικές εταιρείες» (S.128) και «συνταξιοδοτικά ταμεία» (S.129) παρέχονται χωριστά.
(8)  Η οικεία ΕθνΚΤ μπορεί να απαιτεί από τις πραγματικές μονάδες παροχής στοιχείων να παρέχουν χωριστά στοιχεία για τους υποτομείς «νοικοκυριά» (S.14) και «μη κερδοσκοπικά ιδρύματα που εξυπηρετούν νοικοκυριά» (S.15).
ΠΑΡΑΡΤΗΜΑ II
ΟΡΙΣΜΟΙ
ΜΕΡΟΣ 1
Ορισμοί κατηγοριών μέσων
Ο παρών πίνακας παρέχει αναλυτική περιγραφή των κατηγοριών μέσων τις οποίες οι εθνικές κεντρικές τράπεζες (ΕθνΚΤ) μεταφέρουν και εφαρμόζουν σε εθνικό επίπεδο σύμφωνα με τον παρόντα κανονισμό.
Κατηγορία
Περιγραφή κύριων χαρακτηριστικών
1.
Χρεόγραφα (F.3)
Τα χρεόγραφα είναι διαπραγματεύσιμα χρηματοπιστωτικά μέσα που λειτουργούν ως απόδειξη χρέους. Τα χρεόγραφα εμφανίζουν τα ακόλουθα χαρακτηριστικά:
α)
ημερομηνία έκδοσης κατά την οποία εκδίδεται το χρεόγραφο·
β)
τιμή έκδοσης στην οποία οι επενδυτές αγοράζουν τα χρεόγραφα μόλις εκδοθούν·
γ)
ημερομηνία εξαγοράς ή λήξης, η οποία είναι η τελική συμβατικά ορισμένη ημερομηνία αποπληρωμής του κεφαλαίου·
δ)
τιμή εξαγοράς ή ονομαστική αξία, η οποία αντιστοιχεί στο ποσό που θα πρέπει να πληρώσει ο εκδότης στον κομιστή κατά τη λήξη·
ε)
αρχική διάρκεια, η οποία αντιστοιχεί στο χρονικό διάστημα από την ημερομηνία έκδοσης μέχρι την τελική συμβατικά ορισμένη πληρωμή·
στ)
εναπομένουσα διάρκεια, η οποία αντιστοιχεί στο χρονικό διάστημα από την ημερομηνία αναφοράς μέχρι την τελική συμβατικά ορισμένη πληρωμή·
ζ)
τοκομερίδιο που ο εκδότης καταβάλλει στους κομιστές των χρεογράφων; το τοκομερίδιο μπορεί να παραμένει σταθερό σε όλη τη διάρκεια ζωής του χρεογράφου ή να κυμαίνεται ανάλογα με τον πληθωρισμό, τα επιτόκια, ή τις τιμές περιουσιακών στοιχείων. Τα γραμμάτια και τα χρεόγραφα μηδενικού τοκομεριδίου δεν προσφέρουν τοκομερίδιο·
η)
ημερομηνίες τοκομεριδίου, κατά τις οποίες ο εκδότης καταβάλλει το τοκομερίδιο στους κομιστές·
θ)
η τιμή έκδοσης, η τιμή εξαγοράς, και το τοκομερίδιο μπορούν να εκφραστούν (ή να διακανονιστούν) είτε στο εθνικό νόμισμα είτε σε ξένα νομίσματα.
Η πιστοληπτική αξιολόγηση των χρεογράφων, η οποία αντιπροσωπεύει την πιστοληπτική ικανότητα των επιμέρους εκδόσεων χρεογράφων, αποδίδεται από αναγνωρισμένα γραφεία με βάση τις κατηγορίες αξιολόγησης.
Όσον αφορά το στοιχείο γ), η ημερομηνία λήξης μπορεί να συμπίπτει με τη μετατροπή ενός χρεογράφου σε μετοχή. Στο πλαίσιο αυτό η δυνατότητα μετατροπής σημαίνει ότι ο κομιστής μπορεί να ανταλλάξει ένα χρεόγραφο με κοινή μετοχή ενός εκδότη. Ανταλλαξιμότητα σημαίνει ότι ο κομιστής μπορεί να ανταλλάξει το χρεόγραφο με μετοχές εταιρείας άλλης από αυτή του εκδότη. Τίτλοι αόριστης διάρκειας, που δεν έχουν ορισμένη ημερομηνία λήξης, ταξινομούνται στα χρεόγραφα.
1α.
Βραχυπρόθεσμα χρεόγραφα (F.31)
Χρεόγραφα των οποίων η αρχική διάρκεια είναι μικρότερη ή ίση του έτους, καθώς και χρεόγραφα που αποπληρώνονται όταν το ζητήσει ο πιστωτής.
1β.
Μακροπρόθεσμα χρεόγραφα (F.32)
Χρεόγραφα των οποίων η αρχική διάρκεια είναι μεγαλύτερη του έτους, ή δεν έχουν ορισμένη διάρκεια.
2.
Συμμετοχικοί τίτλοι (F.51)
Οι συμμετοχικοί τίτλοι είναι χρηματοοικονομικά περιουσιακά στοιχεία που αποτελούν απαιτήσεις επί της υπολειμματικής αξίας μιας εταιρείας, αφού ικανοποιηθούν όλες οι άλλες απαιτήσεις. Η κυριότητα τίτλων συμμετοχής σε νομικές οντότητες τεκμηριώνεται συνήθως από μετοχές, πιστοποιητικά κατάθεσης αξιογράφων, συμμετοχές ή παρόμοια έγγραφα.
Οι συμμετοχικοί τίτλοι διαιρούνται στις ακόλουθες κατηγορίες: εισηγμένες μετοχές (F.511), μη εισηγμένες μετοχές (F.152) και λοιπές συμμετοχές σε κεφάλαιο (F.519).
2α.
Εισηγμένες μετοχές (F.511)
Οι εισηγμένες μετοχές είναι συμμετοχικοί τίτλοι που έχουν εισαχθεί σε χρηματιστήριο. Το χρηματιστήριο αυτό μπορεί να είναι αναγνωρισμένο χρηματιστήριο ή οποιαδήποτε άλλη μορφή δευτερογενούς αγοράς. Η ύπαρξη δημοσιευμένων τιμών για τις μετοχές που είναι εισηγμένες σε χρηματιστήριο σημαίνει ότι οι τρέχουσες αγοραίες τιμές είναι συνήθως άμεσα διαθέσιμες.
3.
Μετοχές ή μερίδια εταιρειών επενδύσεων χαρτοφυλακίου (F.52)
Οι μετοχές εταιρειών επενδύσεων χαρτοφυλακίου είναι μετοχές εταιρείας επενδύσεων χαρτοφυλακίου αν ο επενδυτικός οργανισμός έχει εταιρική δομή. Αν ο επενδυτικός οργανισμός έχει καταπιστευματική δομή, είναι γνωστές ως μερίδια. Οι εταιρείες επενδύσεων χαρτοφυλακίου είναι επιχειρήσεις συλλογικών επενδύσεων μέσω των οποίων οι επενδυτές συγκεντρώνουν κεφάλαια για επενδύσεις σε χρηματοοικονομικά και/ή μη χρηματοοικονομικά περιουσιακά στοιχεία.
Οι μετοχές εταιρειών επενδύσεων χαρτοφυλακίου υποδιαιρούνται σε: μετοχές ή μερίδια αμοιβαίων κεφαλαίων διαχείρισης διαθεσίμων (F.521)· μερίδια εταιρειών επενδύσεων χαρτοφυλακίου πλην των αμοιβαίων κεφαλαίων διαχείρισης διαθεσίμων (F.529).
ΜΕΡΟΣ 2
Ορισμοί τομέων
Ο παρών πίνακας παρέχει περιγραφή των κατηγοριών τομέων, τις οποίες οι ΕθνΚΤ μεταφέρουν και εφαρμόζουν σε εθνικό επίπεδο σύμφωνα με τον παρόντα κανονισμό.
Τομέας
Ορισμός
1.
Μη χρηματοοικονομικές εταιρείες (S.11)
Ο τομέας μη χρηματοοικονομικές εταιρείες (S.11) περιλαμβάνει θεσμικές μονάδες που είναι ανεξάρτητες νομικές οντότητες και παραγωγοί εμπορεύσιμου προϊόντος, ασχολούνται δε κυρίως με την παραγωγή αγαθών και μη χρηματοοικονομικών υπηρεσιών. Ο εν λόγω τομέας περιλαμβάνει και τις μη χρηματοοικονομικές οιονεί εταιρείες.
2.
Κεντρική τράπεζα (S.121)
Ο υποτομέας κεντρική τράπεζα (S.121) περιλαμβάνει όλες τις χρηματοοικονομικές εταιρείες και οιονεί εταιρείες, κύρια λειτουργία των οποίων είναι η έκδοση νομίσματος, η διατήρηση της εσωτερικής και εξωτερικής αξίας του νομίσματος και η τήρηση του συνόλου ή μέρους των διεθνών (συναλλαγματικών) αποθεμάτων της χώρας.
3.
Εταιρείες που δέχονται καταθέσεις εκτός από την κεντρική τράπεζα (S.122)
Ο υποτομέας εταιρείες που δέχονται καταθέσεις εκτός από την κεντρική τράπεζα (S.122) περιλαμβάνει όλες τις χρηματοοικονομικές εταιρείες και οιονεί εταιρείες, εκτός από εκείνες που ανήκουν στους υποτομείς κεντρική τράπεζα και αμοιβαία κεφάλαια διαχείρισης διαθεσίμων, που δραστηριοποιούνται κατά κύριο λόγο στη χρηματοοικονομική διαμεσολάβηση με κύριο αντικείμενο την αποδοχή καταθέσεων από θεσμικές μονάδες και τη χορήγηση, για δικό τους λογαριασμό, δανείων και/ή τη διενέργεια επενδύσεων σε χρεόγραφα.
4.
Αμοιβαία κεφάλαια διαχείρισης διαθεσίμων (S.123)
Ο υποτομέας των αμοιβαίων κεφαλαίων διαχείρισης διαθεσίμων (S.123) ως συλλογικών προγραμμάτων επενδύσεων περιλαμβάνει όλες τις χρηματοοικονομικές εταιρείες και οιονεί εταιρείες, εκτός από εκείνες που ταξινομούνται στον υποτομέα της κεντρικής τράπεζας και στον υποτομέα των πιστωτικών ιδρυμάτων, που δραστηριοποιούνται κατά κύριο λόγο στη χρηματοοικονομική διαμεσολάβηση. Η δραστηριότητά τους έγκειται στο να δέχονται μετοχές ή μερίδια εταιρειών επενδύσεων χαρτοφυλακίου ως παραπλήσια υποκατάστατα των καταθέσεων από θεσμικές μονάδες και στο να πραγματοποιούν, για δικό τους λογαριασμό, επενδύσεις κυρίως σε μετοχές/μερίδια κεφαλαίων διαχείρισης διαθεσίμων, χρεόγραφα βραχυπρόθεσμης λήξης και/ή καταθέσεις.
5.
Εταιρείες επενδύσεων χαρτοφυλακίου πλην των αμοιβαίων κεφαλαίων διαχείρισης διαθεσίμων (S.124)
Ο υποτομέας των εταιρειών επενδύσεων χαρτοφυλακίου πλην των αμοιβαίων κεφαλαίων διαχείρισης διαθεσίμων (S.124) αποτελείται από όλα τα συλλογικά επενδυτικά σχήματα, εκτός από εκείνα που ταξινομούνται στον υποτομέα των αμοιβαίων κεφαλαίων διαχείρισης διαθεσίμων, που δραστηριοποιούνται κατά κύριο λόγο στη χρηματοοικονομική διαμεσολάβηση. Η δραστηριότητά τους έγκειται στο να λαμβάνουν, από θεσμικές μονάδες, μετοχές ή μερίδια εταιρειών επενδύσεων χαρτοφυλακίου που δεν είναι παραπλήσια υποκατάστατα των καταθέσεων και να κάνουν, για δικό τους λογαριασμό, επενδύσεις κυρίως σε χρηματοοικονομικά περιουσιακά στοιχεία εκτός από τα βραχυπρόθεσμα περιουσιακά στοιχεία και σε μη χρηματοοικονομικά περιουσιακά στοιχεία (συνήθως ακίνητη περιουσία). Οι εταιρείες επενδύσεων χαρτοφυλακίου πλην των αμοιβαίων κεφαλαίων διαχείρισης διαθεσίμων περιλαμβάνουν επενδυτικές ενώσεις (investment trusts), οργανισμούς συλλογικών μετοχικών επενδύσεων (unit trusts) και άλλα συλλογικά επενδυτικά σχήματα των οποίων οι μετοχές ή τα μερίδια των αμοιβαίων κεφαλαίων δεν θεωρούνται παραπλήσια υποκατάστατα των καταθέσεων.
6.
Λοιποί ενδιάμεσοι χρηματοοικονομικοί οργανισμοί, εκτός από τις ασφαλιστικές εταιρείες και τα συνταξιοδοτικά ταμεία (S.125)
Ο υποτομέας λοιποί ενδιάμεσοι χρηματοοικονομικοί οργανισμοί, εκτός από τις ασφαλιστικές εταιρείες και τα συνταξιοδοτικά ταμεία (S.125) περιλαμβάνει όλες τις χρηματοοικονομικές εταιρείες και οιονεί εταιρείες οι οποίες έχουν ως κύρια δραστηριότητα τη χρηματοοικονομική διαμεσολάβηση μέσω της σύναψης υποχρεώσεων υπό μορφή διαφορετική από το νόμισμα, τις καταθέσεις, ή τις μετοχές εταιρειών επενδύσεων χαρτοφυλακίου ή σε σχέση με τα ασφαλιστικά, συνταξιοδοτικά και τυποποιημένα εγγυοδοτικά συστήματα θεσμικών μονάδων.
7.
Χρηματοοικονομικές εταιρείες ειδικού σκοπού που μετέχουν σε συναλλαγές τιτλοποίησης (ΧΡΕΣ)
Οι χρηματοοικονομικές εταιρείες ειδικού σκοπού που μετέχουν σε συναλλαγές τιτλοποίησης (ΧΡΕΣ) είναι εταιρείες που διενεργούν συναλλαγές τιτλοποίησης. Οι ΧΡΕΣ που πληρούν τα κριτήρια της θεσμικής μονάδας ταξινομούνται στον τομέα S.125, διαφορετικά αντιμετωπίζονται ως αναπόσπαστο τμήμα της μητρικής εταιρείας.
8.
Επικουρικοί χρηματοοικονομικοί οργανισμοί και φορείς (S.126)
Ο υποτομέας επικουρικοί χρηματοοικονομικοί οργανισμοί και φορείς (S.126) περιλαμβάνει όλες τις χρηματοοικονομικές εταιρείες ή οιονεί εταιρείες οι οποίες ασχολούνται κατά κύριο λόγο με δραστηριότητες που συνδέονται στενά με τη χρηματοοικονομική διαμεσολάβηση, χωρίς όμως να είναι ενδιάμεσοι χρηματοοικονομικοί οργανισμοί.
9.
Θυγατρικοί χρηματοοικονομικοί οργανισμοί και δανειστές χρημάτων (S.127)
Ο υποτομέας θυγατρικοί χρηματοοικονομικοί οργανισμοί και δανειστές χρημάτων (S.127) περιλαμβάνει το σύνολο των χρηματοοικονομικών εταιρειών και οιονεί εταιρειών που δεν ασχολούνται με τη χρηματοοικονομική διαμεσολάβηση ούτε με την παροχή επικουρικών χρηματοοικονομικών υπηρεσιών και των οποίων το μεγαλύτερο μέρος των περιουσιακών στοιχείων ή των υποχρεώσεων δεν αποτελεί αντικείμενο συναλλαγής στις ανοικτές αγορές.
10.
Ασφαλιστικές εταιρείες (S.128)
Ο υποτομέας ασφαλιστικές εταιρείες (S.128) περιλαμβάνει όλες τις χρηματοοικονομικές εταιρείες και οιονεί εταιρείες που ασχολούνται κατά κύριο λόγο με τη χρηματοοικονομική διαμεσολάβηση ως συνέπεια της συγκέντρωσης των κινδύνων κυρίως με τη μορφή της άμεσης ασφάλισης ή της αντασφάλισης.
11.
Συνταξιοδοτικά ταμεία (S.129)
Ο υποτομέας συνταξιοδοτικά ταμεία (S.129) περιλαμβάνει όλες τις χρηματοοικονομικές εταιρείες και οιονεί εταιρείες που ασχολούνται κατά κύριο λόγο με τη χρηματοοικονομική διαμεσολάβηση ως συνέπεια της συγκέντρωσης των κινδύνων και των αναγκών των ασφαλισμένων (κοινωνική ασφάλιση). Τα συνταξιοδοτικά ταμεία ως συστήματα κοινωνικής ασφάλισης παρέχουν εισόδημα κατά τη συνταξιοδότηση και, πολλές φορές, επιδόματα θανάτου και αναπηρίας.
12.
Γενική κυβέρνηση (S.13)
Ο τομέας της γενικής κυβέρνησης (S.13) περιλαμβάνει όλες τις θεσμικές μονάδες που είναι παραγωγοί λοιπού μη εμπορεύσιμου προϊόντος των οποίων η παραγωγή προορίζεται για ατομική και συλλογική κατανάλωση και που χρηματοδοτούνται κυρίως από υποχρεωτικές πληρωμές εκ μέρους μονάδων που ανήκουν σε άλλους τομείς, καθώς και τις θεσμικές μονάδες που ασχολούνται κυρίως με την αναδιανομή του εθνικού εισοδήματος και πλούτου.
Ο τομέας της γενικής κυβέρνησης υποδιαιρείται σε τέσσερις υποτομείς: κεντρική κυβέρνηση (S.1311), κυβέρνηση ομόσπονδου κράτους (S.1312), τοπική αυτοδιοίκηση (S.1313) οργανισμοί κοινωνικής ασφάλισης (S.1314).
13.
Νοικοκυριά (S.14)
Ο τομέας των νοικοκυριών (S.14) περιλαμβάνει φυσικά πρόσωπα ή ομάδες φυσικών προσώπων με την ιδιότητά τους ως καταναλωτών και ως επιχειρηματιών που παράγουν εμπορεύσιμα αγαθά και χρηματοοικονομικές ή μη υπηρεσίες (παραγωγοί εμπορεύσιμου προϊόντος), υπό την προϋπόθεση ότι η παραγωγή αγαθών και υπηρεσιών δεν είναι δραστηριότητες χωριστών μονάδων που κατατάσσονται στις οιονεί εταιρείες. Περιλαμβάνει επίσης τα φυσικά πρόσωπα ή τις ομάδες φυσικών προσώπων με την ιδιότητά τους ως παραγωγών αγαθών και μη χρηματοοικονομικών υπηρεσιών αποκλειστικά για δική τους τελική χρήση.
14.
Μη κερδοσκοπικά ιδρύματα που εξυπηρετούν νοικοκυριά (S.15)
Ο τομέας των μη κερδοσκοπικών ιδρυμάτων που εξυπηρετούν νοικοκυριά (S.15) αποτελείται από μη κερδοσκοπικά ιδρύματα τα οποία είναι χωριστές νομικές οντότητες, εξυπηρετούν νοικοκυριά και είναι ιδιωτικοί παραγωγοί μη εμπορεύσιμου προϊόντος. Οι κύριοι πόροι τους προέρχονται από προαιρετικές εισφορές —σε χρήμα ή σε είδος— νοικοκυριών με την ιδιότητά τους ως καταναλωτών, από πληρωμές εκ μέρους της γενικής κυβέρνησης, καθώς και από εισόδημα περιουσίας.
ΜΕΡΟΣ 3
Ορισμός των χρηματοοικονομικών συναλλαγών
1.
Οι πραγματικές μονάδες παροχής στοιχείων παρέχουν στοιχεία για τις συναλλαγές σύμφωνα με τα οριζόμενα στο άρθρο 3 παράγραφος 5.
2.
Οι χρηματοοικονομικές συναλλαγές ορίζονται ως συναλλαγές χρηματοοικονομικών περιουσιακών στοιχείων και υποχρεώσεων μεταξύ θεσμικών μονάδων κατοίκων, και μεταξύ αυτών και θεσμικών μονάδων μη κατοίκων. Μια χρηματοοικονομική συναλλαγή μεταξύ θεσμικών μονάδων είναι μια ταυτόχρονη δημιουργία ή ρευστοποίηση ενός χρηματοοικονομικού περιουσιακού στοιχείου και της αντίστοιχης υποχρέωσης, ή μια αλλαγή στην ιδιοκτησία ενός χρηματοοικονομικού περιουσιακού στοιχείου, ή η ανάληψη μιας υποχρέωσης. Οι δεδουλευμένοι τόκοι που δεν έχουν ακόμη καταβληθεί καταγράφονται ως χρηματοοικονομική συναλλαγή, από όπου φαίνεται ότι ο τόκος επανεπενδύεται στο σχετικό χρηματοπιστωτικό μέσο.
Οι χρηματοοικονομικές συναλλαγές καταγράφονται με τις αξίες συναλλαγής, δηλαδή τις αξίες σε εθνικό νόμισμα στο οποίο δημιουργούνται, ρευστοποιούνται, ανταλλάσσονται ή αναλαμβάνονται μεταξύ θεσμικών μονάδων τα σχετικά χρηματοοικονομικά περιουσιακά στοιχεία ή/και υποχρεώσεις.
Η αξία της συναλλαγής περιλαμβάνει τους δεδουλευμένους τόκους και δεν περιλαμβάνει χρέωση υπηρεσιών, αμοιβές, προμήθειες και παρόμοιες πληρωμές για υπηρεσίες που παρέχονται κατά την πραγματοποίηση των συναλλαγών, ούτε τους φόρους επί των συναλλαγών. Οι αλλαγές αποτίμησης δεν είναι χρηματοοικονομικές συναλλαγές.
3.
Οι χρηματοοικονομικές συναλλαγές υπολογίζονται ως η διαφορά μεταξύ των θέσεων των τίτλων (συμπεριλαμβανομένων των δεδουλευμένων τόκων) στις ημερομηνίες του τέλους της περιόδου αναφοράς, από τις οποίες η επίδραση των μεταβολών που οφείλονται σε επιδράσεις από «διορθώσεις λόγω αναπροσαρμογών αξίας» (που προκαλούνται από μεταβολές τιμών και συναλλαγματικών ισοτιμιών) και «λοιπές μεταβολές στον όγκο» αφαιρούνται.
4.
Οι αναπροσαρμογές των τιμών και των συναλλαγματικών ισοτιμιών αφορούν διακυμάνσεις στην αποτίμηση των τίτλων που προκύπτουν είτε από μεταβολές στις τιμές των τίτλων ή/και από τις συναλλαγματικές ισοτιμίες που επιδρούν στις εκφρασμένες σε ευρώ αξίες των τίτλων ξένου νομίσματος. Καθώς οι μεταβολές αυτές αποτελούν κέρδη ή ζημίες κτήσης που δεν οφείλονται σε χρηματοοικονομικές συναλλαγές, τα αποτελέσματα αυτά θα πρέπει να αφαιρεθούν από τα στοιχεία των συναλλαγών.
—
Οι αναπροσαρμογές τιμών περιλαμβάνουν μεταβολές που συμβαίνουν κατά την περίοδο αναφοράς στην αξία των θέσεων στο τέλος της περιόδου λόγω μεταβολών στην αξία αναφοράς στην οποία καταγράφονται, δηλαδή κέρδη ή ζημίες κτήσης.
—
Οι αναπροσαρμογές των συναλλαγματικών ισοτιμιών αναφέρονται σε κινήσεις στις συναλλαγματικές ισοτιμίες έναντι του ευρώ που σημειώνονται ανάμεσα στις ημερομηνίες λήξης της περιόδου παροχής στοιχείων, οι οποίες προκαλούν μεταβολές στην αξία των τίτλων ξένου νομίσματος που εκφράζεται σε ευρώ.
5.
Οι λοιπές μεταβολές του όγκου αναφέρονται σε μεταβολές του όγκου των περιουσιακών στοιχείων που μπορεί να προκύψουν από την πλευρά των επενδυτών, λόγω α) της μεταβολής της στατιστικής κάλυψης του πληθυσμού (π.χ. αναταξινόμησης και αναδιάρθρωσης θεσμικών μονάδων (1))· β) της επανακατηγοριοποίησης των περιουσιακών στοιχείων· γ) της υποβολής εκθέσεων με λάθη που έχουν διορθωθεί σε στοιχεία που αναφέρονται μόνο σε ένα περιορισμένο χρονικό διάστημα· δ) της διαγραφής ή της μείωση των επισφαλών απαιτήσεων, όταν αυτές έχουν τη μορφή τίτλων, από τους πιστωτές, και η μονομερής διαγραφή των υποχρεώσεων εκ μέρους των οφειλετών (γνωστή ως αποκήρυξη χρέους)· ή ε) αλλαγών της κατοικίας του επενδυτή.
ΜΕΡΟΣ 4
Ορισμοί των χαρακτηριστικών ανά τίτλο
Field
Περιγραφή
Αριθμός αναγνώρισης τίτλου
Κωδικός που αναγνωρίζει κατ’ αποκλειστικότητα έναν τίτλο. Πρόκειται για τον κωδικό ISIN, εάν έχει δοθεί στον τίτλο, ή άλλο κωδικό αναγνώρισης τίτλου.
Θέσεις στην ονομαστική αξία (σε ονομαστικό νόμισμα ή σε ευρώ ή θέσεις σε αριθμό μετοχών ή μεριδίων)
Αριθμός μονάδων ενός τίτλου, ή συγκεντρωτικού ονομαστικού ποσού, εάν ο τίτλος αποτελεί αντικείμενο συναλλαγής σε ποσά αντί για μονάδες, εξαιρουμένων των δεδουλευμένων τόκων.
Θέσεις σε αγοραία αξία
Ποσό που διακρατείται από τον τίτλο στην τιμή που προσφέρεται στην αγορά σε ευρώ. Οι ΕθνΚΤ πρέπει, κατ’ αρχήν να απαιτούν οι δεδουλευμένοι τόκοι να υποβάλλονται είτε σε αυτή τη θέση ή χωριστά. Ωστόσο, οι ΕθνΚΤ μπορούν, κατά την κρίση τους, να απαιτούν στοιχεία εξαιρουμένων των δεδουλευμένων τόκων.
Λοιπές μεταβολές στον όγκο (ονομαστική αξία)
Λοιπές μεταβολές στον όγκο του διακρατούμενου τίτλου, στην ονομαστική αξία σε ονομαστικό νόμισμα/μονάδα ή ευρώ.
Λοιπές μεταβολές στον όγκο (αγοραία αξία)
Λοιπές μεταβολές στον όγκο του διακρατούμενου τίτλου, σε αγοραία αξία σε ευρώ.
Χρηματοοικονομικές συναλλαγές
Το σύνολο των αγορών μείον τις πωλήσεις ενός τίτλου, καταγεγραμμένο στην αξία συναλλαγής σε ευρώ.
Επένδυση χαρτοφυλακίου ή άμεση επένδυση
Η λειτουργία της επένδυσης ανάλογα με την ταξινόμηση της στατιστικής ισοζυγίου πληρωμών (2).
Αξία τιμής
Τιμή του τίτλου στο τέλος της περιόδου αναφοράς
Βάση διατίμησης
Υποδεικνύει αν ο τίτλος αναφέρεται σε ποσοστό ή μονάδες.
Διορθώσεις λόγω αναπροσαρμογών αξίας
Αναπροσαρμογές τιμών και συναλλαγματικών ισοτιμιών, σύμφωνα με τα αναφερόμενα στο μέρος 3.
Νόμισμα έκφρασης του τίτλου
Ο κώδικας του διεθνούς οργανισμού τυποποίησης, ή ισοδύναμος, του νομίσματος που χρησιμοποιείται για να εκφραστεί η τιμή ή/και το ποσό του τίτλου.
(1)  Δηλ. συγχωνεύσεις και εξαγορές.
(2)  Κατευθυντήρια γραμμή ΕΚΤ/2011/23 της 9ης Δεκεμβρίου 2011 σχετικά με τις υποχρεώσεις παροχής στατιστικών στοιχείων που θεσπίζει η Ευρωπαϊκή Κεντρική Τράπεζα όσον αφορά τα στατιστικά στοιχεία του εξωτερικού τομέα (ΕΕ L 65 της 3.3.2012, σ. 1).
ΠΑΡΑΡΤΗΜΑ III
ΕΛΑΧΙΣΤΑ ΠΡΟΤΥΠΑ ΠΟΥ ΠΡΕΠΕΙ ΝΑ ΕΦΑΡΜΟΖΕΙ Ο ΠΡΑΓΜΑΤΙΚΟΣ ΠΛΗΘΥΣΜΟΣ ΠΑΡΟΧΗΣ ΣΤΟΙΧΕΙΩΝ
Οι πραγματικές μονάδες παροχής στοιχείων πρέπει να πληρούν τα παρακάτω ελάχιστα πρότυπα προκειμένου να εκπληρώνουν τις υποχρεώσεις παροχής στατιστικών στοιχείων της Ευρωπαϊκής Κεντρικής Τράπεζας (ΕΚΤ).
1.
Ελάχιστα πρότυπα διαβίβασης:
α)
η παροχή στοιχείων στις εθνικές κεντρικές τράπεζες (ΕθνΚΤ) πρέπει να είναι έγκαιρη και εντός των προθεσμιών που θέτει η οικεία ΕθνΚΤ·
β)
οι στατιστικές εκθέσεις πρέπει να λαμβάνουν τη μορφή και το μορφότυπο των τεχνικών απαιτήσεων παροχής στοιχείων που θέτουν οι ΕθνΚΤ·
γ)
πρέπει να ορίζονται υπεύθυνοι επικοινωνίας εντός της πραγματικής μονάδας παροχής στοιχείων·
δ)
πρέπει να τηρούνται οι τεχνικές προδιαγραφές για τη διαβίβαση δεδομένων στις ΕθνΚΤ.
2.
Ελάχιστα πρότυπα ακριβείας:
α)
όλοι οι γραμμικοί περιορισμοί πρέπει να πληρούνται κατά περίπτωση (π.χ. το άθροισμα των υποσυνόλων πρέπει να αντιστοιχεί στα σύνολα)·
β)
οι πραγματικές μονάδες παροχής στοιχείων πρέπει να είναι σε θέση να παρέχουν πληροφορίες σχετικά με τις εξελίξεις που συνεπάγονται τα παρεχόμενα στοιχεία·
γ)
τα στατιστικά στοιχεία πρέπει να είναι πλήρη·
δ)
οι πραγματικές μονάδες παροχής στοιχείων πρέπει να τηρούν τις διαστάσεις και το σύστημα δεκαδικών ψηφίων που καθορίζουν οι ΕθνΚΤ για την τεχνική διαβίβαση των στοιχείων·
ε)
οι πραγματικές μονάδες παροχής στοιχείων πρέπει να τηρούν την πολιτική στρογγυλοποίησης που καθορίζουν οι ΕθνΚΤ για την τεχνική διαβίβαση των στοιχείων.
3.
Ελάχιστα πρότυπα για τη συμβατότητα με τις έννοιες:
α)
τα στατιστικά στοιχεία πρέπει να συνάδουν με τους ορισμούς και τις ταξινομήσεις του παρόντος κανονισμού·
β)
σε περιπτώσεις αποκλίσεων από τους εν λόγω ορισμούς και ταξινομήσεις, ανάλογα με την περίπτωση, οι πραγματικές μονάδες παροχής στοιχείων πρέπει να παρακολουθούν σε τακτική βάση και να αποτυπώνουν σε ποσοτικούς όρους τη διαφορά μεταξύ του εφαρμοζόμενου μέτρου και του μέτρου που προβλέπεται στον παρόντα κανονισμό·
γ)
οι πραγματικές μονάδες παροχής στοιχείων πρέπει να είναι σε θέση να αιτιολογούν τυχόν αναντιστοιχίες μεταξύ των παρεχόμενων στοιχείων και των ποσών προηγούμενων περιόδων.
4.
Ελάχιστα πρότυπα αναθεωρήσεων:
Πρέπει να τηρούνται η πολιτική και οι διαδικασίες αναθεωρήσεων που καθορίζουν η ΕΚΤ και οι ΕθνΚΤ. Αναθεωρήσεις που αποκλίνουν από τις συνήθεις πρέπει να συνοδεύονται από επεξηγηματικά σημειώματα.

Summary:
Στατιστικά στοιχεία για τις διακρατήσεις τίτλων
Στατιστικά στοιχεία για τις διακρατήσεις τίτλων
 
ΣΥΝΟΨΗ ΤΩΝ ΑΚΟΛΟΥΘΩΝ ΚΕΙΜΕΝΩΝ:
Κανονισμός (ΕΕ) αριθ. 1011/2012 σχετικά με τα στατιστικά στοιχεία για τις διακρατήσεις τίτλων (ΕΚΤ/2012/24)
Κατευθυντήρια γραμμή 2013/215/ΕΕ σχετικά με τα στατιστικά στοιχεία για τις διακρατήσεις τίτλων (ΕΚΤ/2013/7)
ΠΟΙΟΣ ΕΙΝΑΙ Ο ΣΚΟΠΟΣ ΤΟΥ ΚΑΝΟΝΙΣΜΟΥ ΚΑΙ ΤΗΣ ΚΑΤΕΥΘΥΝΤΗΡΙΑΣ ΓΡΑΜΜΗΣ;
Ο κανονισμός καθορίζει τους κανόνες για τη συλλογή από την Ευρωπαϊκή Κεντρική Τράπεζα (ΕΚΤ) στοιχείων με σκοπό την εμπεριστατωμένη στατιστική πληροφόρηση σχετικά με:την έκθεση των οικονομικών τομέων και των επιμέρους τραπεζικών ομίλων στις χώρες της ζώνης του ευρώ σε συγκεκριμένα είδη τίτλων·τους δεσμούς μεταξύ των οικονομικών τομέων των κατόχων και των εκδοτών των τίτλων·την αγορά που αφορά τίτλους οι οποίοι εκδίδονται από κατοίκους της ζώνης του ευρώ.  Η κατευθυντήρια γραμμή:καθορίζει τις υποχρεώσεις των εθνικών κεντρικών τραπεζών (ΕθνΚΤ) των χωρών που έχουν ως νόμισμα το ευρώ σε ό,τι αφορά την παροχή στην ΕΚΤ στατιστικών στοιχείων που συλλέγονται για τις διακρατήσεις τίτλων, καιθεσπίζει σύστημα διαχείρισης της ποιότητας αυτών των στατιστικών στοιχείων ώστε να εξασφαλίζονται η πληρότητα, η ακρίβεια και η συνοχή των συλλεγόμενων στατιστικών στοιχείων.  
ΒΑΣΙΚΑ ΣΗΜΕΙΑ
Η ΕΚΤ συλλέγει στατιστικά στοιχεία διακρατήσεων ανά τίτλο. Τα στοιχεία αυτά παρέχουν πληροφορίες για τους τίτλους που διακρατούνται από ορισμένες κατηγορίες επενδυτών της ζώνης του ευρώ, με ανάλυση ανά τύπο μέσου, χώρα εκδότη, χώρα επενδυτή, νόμισμα έκφρασης και περαιτέρω ταξινομήσεις.
Ο κανονισμός:ορίζει ότι ο πραγματικός πληθυσμός παροχής στοιχείων αποτελείται από μονάδες παροχής τομεακών στοιχείων* και μονάδες παροχής στοιχείων ομίλου*·  ορίζει τις οικείες απαιτήσεις παροχής στατιστικών στοιχείων από μονάδες παροχής τομεακών στοιχείων και από μονάδες παροχής στοιχείων ομίλου (περισσότερες λεπτομέρειες περιλαμβάνονται στο παράρτημα I του κανονισμού), καθώς και γενικότερες απαιτήσεις παροχής στατιστικών στοιχείων σύμφωνα με τους κανονισμούς (ΕΕ) αριθ. 1073/2013, (ΕΕ) αριθ. 1075/2013 και (ΕΕ) αριθ. 1374/2014  παραθέτει τους κανόνες που εφαρμόζονται στις παρεκκλίσεις και τις περιπτώσεις κατά τις οποίες οι ΕθνΚΤ δύνανται να χορηγούν παρεκκλίσεις:για τις μονάδες παροχής τομεακών στοιχείων καιγια τις μονάδες παροχής στοιχείων ομίλου [επικαιροποιήθηκαν με τον τροποποιητικό κανονισμό (ΕΕ) 2018/318]·  θεσπίζει τους λογιστικούς κανόνες για την παροχή τομεακών στοιχείων και στοιχείων ομίλου, καθώς και γενικούς λογιστικούς κανόνες·  ορίζει τις προθεσμίες για τη διαβίβαση των στοιχείων από τις ΕθνΚΤ στην ΕΚΤ·  καθορίζει τους κανόνες σχετικά με τα ελάχιστα πρότυπα για την παροχή στοιχείων (προσδιορίζονται στο παράρτημα III)·  απαιτεί από τις ΕθνΚΤ να καθορίζουν και να εφαρμόζουν τις ρυθμίσεις παροχής στοιχείων που πρέπει να τηρούν οι πραγματικές μονάδες παροχής στοιχείων σύμφωνα με τα εθνικά χαρακτηριστικά·  προβλέπει τις διαδικασίες που πρέπει να ακολουθούνται σε περίπτωση συγχώνευσης, διάσπασης ή αναδιοργάνωσης που ενδέχεται να επηρεάσει την εκπλήρωση των στατιστικών υποχρεώσεων·  χορηγεί στις ΕθνΚΤ το δικαίωμα επαλήθευσης ή επιβολής υποχρεωτικής συλλογής των πληροφοριών όταν οι μονάδες παροχής στοιχείων δεν πληρούν τα ελάχιστα πρότυπα του παραρτήματος III.  Ο κανονισμός έχει τρία παραρτήματα:I: Υποχρεώσεις παροχής στατιστικών στοιχείων·  II: Ορισμοί (των κατηγοριών μέσων, των τομέων, των χρηματοοικονομικών συναλλαγών, των χαρακτηριστικών ανά τίτλο, των χαρακτηριστικών κατόχου, των χαρακτηριστικών εκδότη και των λογιστικών και σχετικών με τον κίνδυνο χαρακτηριστικών)·  III: Ελάχιστα πρότυπα που πρέπει να εφαρμόζει ο πραγματικός πληθυσμός παροχής στοιχείων.  Τροποποιήσεις του κανονισμού
Με τις κύριες αλλαγές που επέφεραν οι τροποιητικοί κανονισμοί (ΕΕ) 2016/1384 και (ΕΕ) 2018/318 διευρύνθηκε η συλλογή στοιχείων προκειμένου να συμπεριληφθούν περισσότεροι τραπεζικοί όμιλοι και πιο πολλά χαρακτηριστικά, αρχής γενομένης από τα στοιχεία σχετικά με την περίοδο αναφοράς τελών Σεπτεμβρίου 2018. Επιπλέον, αυξήθηκε ο πληθυσμός παροχής στοιχείων ώστε να καλύπτονται όλοι οι τραπεζικοί όμιλοι που εποπτεύονται άμεσα από την ΕΚΤ.
Η κατευθυντήρια γραμμή περιλαμβάνει:περαιτέρω κανόνες που διέπουν τις υποχρεώσεις των ΕθνΚΤ όσον αφορά την παροχή στοιχείων [ανάλογα με το αν έχουν διεθνή αριθμό αναγνώρισης τίτλων (ISIN)* για τα τομεακά στοιχεία]·  μεθόδους παροχής στοιχείων για τις διακρατήσεις τίτλων (ανάλογα με το αν έχουν αριθμό ISIN, τον εκδότη τους κ.λπ.)·  μεθόδους κατάρτισης στατιστικών στοιχείων για τις διακρατήσεις τίτλων σε θεματοφυλακή·  την απαίτηση από τις ΕθνΚΤ να ενημερώνουν την ΕΚΤ, τουλάχιστον μία φορά τον χρόνο, για τις παρεκκλίσεις που χορηγούν στις μονάδες παροχής στοιχείων, καθώς και γι’ αυτές που ανανεώνουν ή ανακαλούν, για το επόμενο ημερολογιακό έτος, όπως και για τυχόν έκτακτες απαιτήσεις παροχής στοιχείων που επιβάλλονται στις πραγματικές μονάδες παροχής στοιχείων στις οποίες έχει χορηγηθεί παρέκκλιση·  στοιχεία αναφοράς για τις ενοποιημένες λογιστικές καταστάσεις ενεργητικού των ομίλων παροχής στοιχείων·  διαδικασία κοινοποίησης στις μονάδες των ομίλων παροχής στοιχείων·  κανόνες σχετικά με τα εξής:διαδικασία επανεξέτασης από το Γενικό Συμβούλιο της ΕΚΤ·στατιστικά στοιχεία παρακολούθησης και επαλήθευσης καιπρότυπα διαβίβασης.  Τροποποιήσεις της κατευθυντήριας γραμμήςΗ κατευθυντήρια γραμμή (ΕΕ) 2016/1386 εισήγαγε στόχους για τη διαχείριση ποιότητας δεδομένων και αναθεώρησε τις διαδικασίες που πρέπει να ακολουθούν οι ΕθνΚΤ κατά την παροχή στοιχείων στην ΕΚΤ.  Η κατευθυντήρια γραμμή (ΕΕ) 2018/323 αποσαφήνισε το πεδίο εφαρμογής των μονάδων παροχής στοιχείων ομίλου και ό,τι αφορά την επιστολή με την οποία κοινοποιείται η ιδιότητα μονάδας παροχής στοιχείων ομίλου.  
ΑΠΟ ΠΟΤΕ ΕΦΑΡΜΟΖΟΝΤΑΙ Ο ΚΑΝΟΝΙΣΜΟΣ ΚΑΙ Η ΚΑΤΕΥΘΥΝΤΗΡΙΑ ΓΡΑΜΜΗ;
Ο κανονισμός εφαρμόζεται από την 21η Νοεμβρίου 2012. Η κατευθυντήρια γραμμή εφαρμόζεται από την 1η Ιανουαρίου 2014.
ΓΕΝΙΚΟ ΠΛΑΙΣΙΟ
Η συλλογή στατιστικών στοιχείων διακρατήσεων τίτλων συμβάλλει στην παρακολούθηση της χρηματοπιστωτικής σταθερότητας και της χρηματοπιστωτικής ολοκλήρωσης στη ζώνη του ευρώ, και στην Ευρωπαϊκή Ένωση (ΕΕ) συνολικά, καθώς διατίθενται συχνά συγκρίσιμοι δείκτες για όλες τις χώρες της ΕΕ.
Για περισσότερες πληροφορίες, βλέπε:Στατιστικά στοιχεία διακρατήσεων τίτλων (Ευρωπαϊκή Κεντρική Τράπεζα).  
ΒΑΣΙΚΟΙ ΟΡΟΙ
Μονάδες παροχής τομεακών στοιχείων: νομισματικά χρηματοπιστωτικά ιδρύματα με ιδιότητα κατοίκου, εταιρείες επενδύσεων χαρτοφυλακίου, χρηματοοικονομικές εταιρείες ειδικού σκοπού, ασφαλιστικές εταιρείες και θεματοφύλακες (δηλαδή, οντότητες που αναλαμβάνουν τη φύλαξη και τη διαχείριση χρηματοπιστωτικών μέσων για λογαριασμό πελατών).
Μονάδες παροχής στοιχείων ομίλου: όταν προσδιορίζονται από το διοικητικό συμβούλιο της ΕΚΤ ως μέρος του πραγματικού πληθυσμού παροχής στοιχείων και λαμβάνουν κοινοποίηση σχετικά με τις υποχρεώσεις παροχής στοιχείων (με επιστολή, βλέπε κατευθυντήρια γραμμή, παράρτημα II).επικεφαλής τραπεζικών ομίλων, καιιδρύματα ή χρηματοπιστωτικά ιδρύματα εγκατεστημένα σε συμμετέχουσες χώρες της ΕΕ τα οποία δεν είναι μέλη τραπεζικού ομίλου·
Διεθνής αριθμός αναγνώρισης τίτλων (ISIN): ο κωδικός που εκχωρείται στους τίτλους και αποτελείται από δώδεκα αλφαριθμητικούς χαρακτήρες, προσδιορίζοντας με μοναδικό τρόπο την έκδοση ενός τίτλου.
ΒΑΣΙΚΑ ΚΕΙΜΕΝΑ
Κανονισμός (ΕΕ) αριθ. 1011/2012 της Ευρωπαϊκής Κεντρικής Τράπεζας, της 17ης Οκτωβρίου 2012, σχετικά με τα στατιστικά στοιχεία για τις διακρατήσεις τίτλων (ΕΚΤ/2012/24) (ΕΕ L 305 της 1.11.2012, σ. 6-24)
Οι διαδοχικές τροποποιήσεις του κανονισμού (ΕΕ) αριθ. 1011/2012 έχουν ενσωματωθεί στο αρχικό έγγραφο. Αυτή η ενοποιημένη έκδοση αποτελεί απλώς εργαλείο τεκμηρίωσης.
Κατευθυντήρια γραμμή 2013/215/ΕΕ της Ευρωπαϊκής Κεντρικής Τράπεζας, της 22ας Μαρτίου 2013, σχετικά με τα στατιστικά στοιχεία για τις διακρατήσεις τίτλων (EKT/2013/7) (ΕΕ L 125 της 7.5.2013, σ. 17-33)
Βλέπε ενοποιημένη έκδοση.
ΣΥΝΑΦΗ ΚΕΙΜΕΝΑ
Κανονισμός (ΕΕ) αριθ. 1374/2014 της Ευρωπαϊκής Κεντρικής Τράπεζας, της 28ης Νοεμβρίου 2014, σχετικά με τις υποχρεώσεις παροχής στατιστικών στοιχείων των ασφαλιστικών εταιρειών (ΕΚΤ/2014/50) (ΕΕ L 366 της 20.12.2014, σ. 36-76)
Κανονισμός (ΕΕ) αριθ. 1073/2013 της Ευρωπαϊκής Κεντρικής Τράπεζας, της 18ης Οκτωβρίου 2013, σχετικά με τα στατιστικά στοιχεία του ενεργητικού και του παθητικού των επενδυτικών οργανισμών (αναδιατύπωση) (ΕΚΤ/2013/38) (ΕΕ L 297 της 7.11.2013, σ. 73-93)
Βλέπε ενοποιημένη έκδοση.
Κανονισμός (ΕΕ) αριθ. 1075/2013 της Ευρωπαϊκής Κεντρικής Τράπεζας, της 18ης Οκτωβρίου 2013, σχετικά με τα στατιστικά στοιχεία του ενεργητικού και του παθητικού των χρηματοοικονομικών εταιρειών ειδικού σκοπού που ασχολούνται με συναλλαγές τιτλοποίησης (αναδιατύπωση) (ΕΚΤ/2013/40) (ΕΕ L 297 της 7.11.2013, σ. 107-121)
Βλέπε ενοποιημένη έκδοση.
τελευταία ενημέρωση 22.05.2019